Posted on 11/17/2014 by TURONZAMIN\nАмир Ёхмоқнинг хизматида\nЎшал вақтларда Самарқандда етмиш ёшлар чамасида Амир Ёхмоқ исмли бир амир бўлур эди. Унинг икки ўғли ўлдурулгани учун ўринбосарликни бошқармоққа ўз оға-иниларидан қолган бир ўғулдан бошқа киши йўқ эди. Амир ўз жиянининг суиқасд қилиб ўлдуруб қўйишидан ҳам андиша қилар эди.\nАмир Ёхмоқ билан отамнинг танишлигидан фойдаланиб, унинг хизматида бўлишлик мақсадим борлигини васила билан эшиттирдим. Амир Ёхмоқ мувофақат (ҳамфикр) қилиб, мени ҳузурига чақиртирди. Амир мен билан кўришар экан, таажжуб билан боқиб: “Тарақойнинг сенингдек етишган ўғли бор экан, деб билмаган эдим,-деб маъноли кўз ташлаб:-Нималар қўлингдан келади?”-деб сўради. Мен жавобига: “Қалам ишлари ва қилич урушга яхши маҳоратим бор. Сизнинг девонингиз ва қўшунларингизни идора эта оламан”, дедим. Амир Ёхмоқ туришимга қайта кўз солгандан кейин: “Сен ёш йигитсан, девон ишларини бошқалар қилсун, қўшунни сенга топшурай, сен идора қилгил”, деди.\nЎн тўққиз ёшимда Саарқанд шаҳрида Амир Ёхмоқнинг қўшунини идора қилиш уҳдасини (мажбуриятини) устумга олдим. Ўша вақтларда Амир Ёхмоқ қўшунларига бош қўмондон Кулар Камол исмли эллик ёшлар чамасидаги семиз бир одам эди. Мен Амир Ёхмоқ фармони билан қўшун устига борганимда Кулар Камол менга бир оз истеҳзо назари билан боқиб, сарбозларга қараб: “Амир Ёхмоқ бизга яхши бир бесоқол юборибдур. Бундан буён хушҳўйлик билан кун кечирамиз”, деди. Унинг бу сўзи мен учун кўп оғир тушди. Қиличимни қинидан суғуриб: “Мен сенинг бу беҳуда ярамас сўзинг учун яхшигина жазойингни бераман. Ўзумнинг ким эканимни сенга билдириб қўяман”, деб ҳамла қилдим. Менинг бу ҳаракатимдан ўз жонини ҳавф остида кўрган Кулар Камол ҳам қилич суғуриб, мен томон юруб кела бошлади. Унинг оғир ҳаракати мен учун қулай шикор эканлигини сезиб қолдим. Биринчи ҳамладаёқ қилични чап томонидан ишлатиб, бўйнига солганимда қилич қон томири билан баробар халқумини кесиб, бўйун сўнгагига бориб тақалди. Бўйнидан қон тирқираб чиқар экан, ерга йиқилди. Бир лаҳза ўтиб, ўлди. Мен қонли қиличимни унинг либосига артиб, сарбозларга қарата: “Мен – Темур, Тарағойнинг ўғли, кеш шаҳридан бўламан. Бу соатдан тортиб, сизларга бош қўмондондурман. Менга итоат қилишларингиз керак! Кимки амримга бўйсунмас экан, ушбу қиличимдан ҳалокат топғусидир”, дедим. Сарбозлар бир-бирларига қарашиб, сукут қилишдилар. Шундан менинг сиёсатим уларга зўр таъсир берганини билдим.\nБаъзилар менинг хушрўй ва зебо йигитларнинг иффат-номусларини сақлаш ва ҳимоя қилиш учун олиб бораётган қаттиқ сиёсатимни танқид қилишсалар керак. Тўғриси, ким бўлса бўлсун, чиройли йигитларнинг иззати нафсига иҳонат (таҳқир) келтиргувчи бўлса, ўлдурур эдим. Инсон учун ҳусн ва зеболик Тангри таолонинг неъматларидандур. Баъзи баджинс, бебош кишилар чиройли йигитларнинг соддалигига офатдур. Менинг бу дастурда қаттиқ турушим ёш йигитлар учун қониқарли амният (тинчлик) келтурдим.\nКулар Камолни ўлдурганимдан кейин Амир Ёхмоқ мени ўз ҳузурига чорлаб: “Мени ўзбилармон, нолойиқ кишидан қутқардинг”, деб хурсандлик билан табриклади.\nМен вақтдан фойдаланиб, арз қилдим: “Қўшунингиз низомсиз, паришон ҳолдадур. Агар ижозат берсангиз, қўшунни низом билан ташкил қилсам”. Амир Ёхмоқ комил эътимод билан: “Ўз билганингни қил”, деб амр берди.\nМен қўшун ташкили учун ўн кишилик бўлакка “ўн боши”, юз кишилик афрад учун “юз боши” ва ҳар минг аскарга “минг боши” тайинлаб, ҳар бўлакнинг аҳамиятига кўра лаёқатли кишиларни тайинладим. Илгари бу қўшунда еб-ичиб, бекор ётишдан бошқа аскарий тамрин (машқ) ҳисобидан ҳеч бир иш йўқ эди. Мен эса аскарларни ҳар куни саҳрога олиб чиқиб, бир неча соат ҳарбий машқ ва тамринда бўлишларини амр қилдим.\nБеш вақт намозни тарк қилмай, ўз вақтида ўқишларига диққат қилдим. Дангасаланиб қолган аскарларга буйруқларим оғир келишини ҳам билар эдим. Бир-икки ҳафта оғир кўринса ҳам, секин-секин кўнукиб қолишларига ишонар эдим. Дарҳақиқат, қўшун ҳарбий таълим ва тамринларни ҳам, намозларни ҳам ўз вақтида адо қилишга ўрганди.\nМен хизматга шомил бўлганимдан бир ой муддат кейин Амир Ёхмоқнинг раоёларидан (риоя қилувчилари) чўлда чорвачилик қилиб кун кечирадиган одамлар қорахитойлар элатидан шикоятланиб, Амир Ёхмоққа арз қилиб келдилар. Улар Самарқанднинг шимол томонида яшаётган Қорахитой тоифаси буларнинг чорва молларига ҳамла қилиб келиб, чўпонлардан уч кишини ўлдуруб, олти минг бош қўйни ҳайдаб кетганлигини билдирар эдилар.\nАмир Ёхмоқнинг атрофидаги амалдорлар орасидан мен бу босқинчи ўғриларга яхшилаб адаб бериб қўйиш ҳамда олган қўйларни қайтариб келиш учун дов талаб бўлиб чиқдим. Амир менга қараб: “Эй Темур, бу Қорахитой элати кўп хатарли тоифадур. Истаган вақтларида йигирма минг салоҳлик кишини майдонга ҳозирлай биладурлар”, деб ҳавфланиш кўрсатди. Мен амирдан рижо қилдим: “Агар қўшуннинг отлиқ кишиларидан икки юз отлиқни олиб, боришга ижозат берсангиз, қўйларни қайтариб келишим муҳаққақдур (ҳақиқатдур)”. Амир Ёхмовнинг таажжуби ошганидан: “Йигирма минг кишилик тоифага икки юз отлиқ билан уруш очасанми?”-деди. Мен: “Ўғриларга танбеҳ бериб, қўйларни қайтариб келишга икки юз киши кифоя қилади”, деб қатъий жавоб бердим.\nЎша куни икки юз отлиқ аскар билан Самарқанднинг шимолига йўл олдим. Қорахитойларнинг ўтуроқ жойи Самарқанддан йигирма тош узоқликда экан. Маълум жойга борганимдан кейин қабила улуғлари – оқсоқолларни чақиртириб келиб, ўзумни Амир Ёхмоқ қўшунининг бошлиғи эканлигимни билдириб, бўлган воқеани қуйидагича очиқладим: “Сизлардан бир неча авбош ( бебош) кишиларингиз бориб Амир Ёхмоқ раоёларидан уч нафар чўпонни ўлдуруб, олти минг бош қўйни ҳайдаб келубдур. Қўйларни саломат қайтариб бериш билан у қотилларни ҳам менга топшурасизлар”, деганимда жавоб беришдики: “Қорахитой элати ўн бир қабиладур. Сизларнинг қўйларингизни қайси бирлари олиб келганини билмаймиз”. Мен уларнинг ҳийласига йўл бермай, кескинлик билан: “Ҳар қабиланинг ўғри-тўғриси ўзига маълумдир. Ўғриларни менга топширинглар, сизлар билан ишим йўқ”, дедим. Улар: “Биз ўғриларни танимаймиз”, деб инкор қилдилар. Мен уларга юмшоқлик билан муомалада бўлишимдан натижа чиқмаслигини пайқадим. Уларга қараб қатъийлик билан: “Мен сизларга эшиттириб бир марта сураи “Фотиҳа”ни ўқуб тугатгунимча муҳлат бераман. Агар шу фурсатда ўғриларингизнинг исми-расми билан жойларини очиқ билдирмасангизлар, ҳаммаларингизни қиличнинг дамидан ўтказаман”, дедим.\nСўзумни эшитганлар ичидан узун соқолли чол, семиз юзли бир одам қаҳқаҳа билан кулиб: “Сабр қил, ҳовлиқма, бундай сўзлар ҳоло сендан узоқ, ҳар қачон соқолинг бизнинг соқолимизча бўлса, ондин кейин бу йўсинда лоф урсанг ярашади”, деди. Мен унинг сўзини эшитиб бўлуб ёнимдаги нафарларимга уни овулдан ташқари чиқаришга буюрдим. Аскарлардан бир нечаси уни ташқарига олиб чиқиб ерга ўтқузуб, ўзлари йироқ турдилар. Бошқа қорахитой кишилари менинг нима қилишимни билмас эдилар. Мен унгача оз бир ҳаракат қилишга муҳлат бермасдан, Самир Тархон таълимотига мувофиқ, тамом қувватимни билагимга келтуруб, йилдиримдек бир ҳаракат билан қиличимни унинг бўйнига солдим. Қилич зарбидан қорахитойликнинг калласи чўрт узулуб ерга тушди. Қорахитойликдан тўрт кишиси бирдан менинг устумга ҳамла қилганини пайқамай қолаёздим. Охирги лаҳзада ўзумни қайси тариқа билан мудофаа қилишга омода бўлдум. Сарбозлардан бирининг ёрдам қилишларига рози бўлмай, “Сизлар томоша кўринглар”, дедим.\nМен икки қўл билан қўш қилич бўлуб, тўрт кишига ҳамла қилдим. Икки қўлумдаги қиличларни шундай усталик ва чаққонлик билан ишлатдимки, моҳир тикувчилар ҳам қўлларидаги игналарни бу қадар тез қўллай олмасалар керак. Қиличларим бир жисми бежон эмас, балки қўлларимнинг аъзоларидан ҳисобланар, қайси тарафни ирода қилсам, бирдек айланар эди. Ҳануз орадан бир дақиқа ўтмай туриб, тўрт кишилан бирининг қўли яраланиб, қиличи ерга тушди. Қолғонларининг юзларидан қўрқунч ва даҳшат аломатлари билиниб турар эди. Булар яраланиб енгилишларини ва ё улушларини билдилар, шекилли, улардан бири турк тилида мендан омонлиғ тилади. Мен эса: “Қиличларингни ерга ташлаб, бир четга чиқинглар”, деб амр бердим. Бир лаҳзадан кейин қолган иккиси ҳам омонлиғ тилаб, қиличларини ташлаб, чеккалаб қолдилар. Менинг амрим билан сарбозларим қорахитойларнинг қиличларини йиғиб олиб, асирларни овул ичига ҳайдаб кирдилар. Мажруҳларининг қўлидан қон оқиб тургани учун қолғон учовига буюриб жароҳатли қўлни боғлаттирдим. Сўнгра уларга айтдим: “Мана энди сизлар менинг ким эканлигимни билдинглар. Энди, ўғриларнинг кимлар ва қайси қабиладан эканлигини айтиб бермасангиз, ўлим билан жазолайман”.\nУлар ражо қилиб: “Биз ўғриларнинг исмларини билмаймиз, лекин Оқ марбуж қабиласидан эканлигини биламиз”, дедилар. (Изоҳ: “Оқ марбуж” деб овулларининг устида кўтарилган мўри янглиғ нарсани айтар эмишлар.) “Оқ марбуж” қабиласининг бошлиғи ким?” деб сўрадим. “Жавдат Гулту” , деб жавоб билдиришди. Мен уларга тушунтириб: “Сизларни гаров унвонидан ўзим билан бирга Оқ марбуж қабиласига олиб бораман. Менга ёлғон сўзлаб, алдамаган бўлсангизлар, озод қилишим мумкиндир”, дедим. Сарбозларга: “Бу тўрт кишини отларингизга мингаштириб, Оқ марбуж қабиласи томонга юринглар”, деб буюриб, уларни йўлга солдим. Аср намози пайтларида қабила устига етиб бордик. Дарҳақиқат, шу жой Оқ марбуж қабиласининг юрти экан. У ерда дастлаб дуч келган одамдан: “Жавдат Гулту қайси жойда туради?” деб сўрадим. У одам қўли билан бир нутага ишорат қилиб: “Ҳов ўша оқ қуббали овулни кўрасанми? Ўшал овул Жавдат Гултуннинг жойи”, деди.\nМен қабила бошлиғини ғафлатда босмоқ учун аскарларим билан от чопиб, кўз юмуб очгунча қорахитойлар ўрдусига босиб кирдим. У ерда тақрибан олтмиш ёшлардаги ола соқол бир киши билан икки ўғул, бир хотун киши ўлтурғонини кўрдум ва оқсоқол одам қабила раиси эканлигини пайқадим. Икки ўғлини тутмоқ учун аскарларга буюрдим. Чунки ўрдугоҳ кўринишидан буюкгина ўрдугоҳ эди. Агар керакли тадбирни тездан кўрмасам, қабила халқи бизни мухосарага (қамалга) олиб қўйишлари эҳтимолдан йироқ кўрунмас эди. Қабила аҳли ўрдугоҳда нималар бўлуб турганини билгунча Жавдот Гулту билан икки йигит ўғлини боғлаб, ўрдугоҳдан ташқари чиқдик. Мен бу ўрдугоҳда ҳеч бўлмаса уч минг салоҳли киши бор, деб тахмин қилган эдим. Шу ҳолда ўзумнинг ботирлигимга кўнглум тўқ бўлса ҳам, сарбозларга кўнглум тўлмас эди. Шунинг учун қабила раисини икки ўғли билан ўрдугоҳдан узоқроқ ерга элтиб, ўзимни Жавдат Гултуга танитдим. У эса мендан: “Нима талаб қиласан?” деб сўради. Мен унга: “Сенинг қабилангга қарашли кишилар Амир Ёхмоқ раоёларидан олти минг дона қўй ўғурлаб, уч нафар чўпонни ўлдуруб келгандур. Мен шу қўйлар билан уч одамнинг хун баҳосини олмоқ учун келдим”, дедим. Жавдод Гулту: “Менинг хабарим йўқ”, деб инкор қилди. Мен унга бундай дедим: “Сен қабила раисидурсан. Оқ марбуж халқи сендан ижозат олмасдан Самарқанддек жойга бориб Амир Ёхмоқнинг қўйларини олиб, чўпонларини ўлдуруб кела олмаслар. Бу ҳақда сенинг хабаринг ва мувофақатинг бўлиши лозим. Сўзнинг қисқаси, қўйларни қайтариш билан уч одамнинг хун баҳосини адо қилсанг, хўб, акс ҳолда шундай қилишга мажбур бўламанки, кўз олдингда икки ўғлингнинг бошини кесаман, ундан кейин сени ўлдираман”, деган эдим, Жавдот Гулту сукут қилди. Мен яна айтдим: “Биласанми, икки ўғлунгни кўз олдингда нима учун ўлдураман? Асли иллат шулки, икки ўғлунг бошда туруб, уларнинг фармони билан бу ўғрилик ишлангандур. Агар сен чин мусулмон бўлсанг, Қуръон ўқусанг, аҳкоми илоҳийга биноан икки ўғлунгни ўзинг ўлдирмоққа буюрмоғинг керак”. Жавдат Гулту менга қараб: “Оё, биласанми, шу қабилада урушга ярайдургон қанча одам бор?” деди. “Билмайман”, дедим. У мағрурона тус олди ва: “Бу Оқ марбуж қабиласига қарашли беш минг нафар салоҳлик одам бор, агар сен мен билан икки ўғлумни ўлдургудек бўлсанг, улар сени ва Амир Ёхмоқни ўлдуруб талон қилиб келади”, деди. Мен унга қўпол қилиб: “Қабиланг юз минг бўлса ҳам, қўйларни тамоман қўлумга киритмай ва уч нафарнинг хун баҳосини олмай қўймасман”, дедим. Менинг таҳдидларим унга таъсир қилмай турар эди. Сарбозларимга Жавдод Гултунинг катта ўғли бўйнига арғамчини сиртмоқ қилиб солиб, икки тарафдан тортмоққа буюрдим. Сарбозлар дарҳол мен буюрганни амалга оширдилар.\nЖавдот Гулту ўғлининг қўл-оёқлари патирлаб қолди. Буни кўргандан кейин: “Қўйларингни қайтараман, хун баҳоларини ҳам бераман”, деб ялингани тушди. Маҳкумни бўшатишга амр бердим. Арғамчини ечиб олгунча бўғулуб ўлган экан. Жавдот Гулту ўғлининг лошини кўруб йиғлай бошлади.\nМен қиличимни чиқармай, қини билан унинг орқасига бир-икки секин-секин уруб: “Эй номард, шунчалик беғайрат экансан, нимага ўғирлик қилдинг? Агар ўзунг билан қолғон ўғлунгнинг ҳаётини истар экансан, Амир Ёҳмоқнинг қўйлари билан чўпонларнинг хун баҳосини бер”, дедим. Жавдот Гулту: “Чўпонларнинг хун баҳоси қанча бўлади?” деб сўради. Мен: “Қуръони Каримда саҳван (билмасдан, адашиб) ўлдурган бўлса, бир одам учун юз дона туя тўлайди, деб кўрсатилгандур. Сен эса чўпонларни қасддан ўлдургандурсан, бинобарин, ҳар одамга уч юз донадан туя баҳоси тўламоғинг лозимдур, шунинг учун уч нафарга тўққиз юз дона туя берасан”, дедим. Жавдот Гулту: “Менинг тўққиз юз дона туям йўқ”, деди. “Хўп, ундай бўлса, йилқи отларинг кўп, туя ўрнига от берсанг ҳам бўлади”, дедим. Жавдот Гулту яна ҳийла йўлини тумоққа уруниб: “Галадаги йилқилар қабиланикидир, менинг хусусий отларим бу миқдорни ташкил қилмайди”, деди. “Майли, бу адатни қабиладан тўпларсан”, дедим. Жавдот Гулту ноилож рози бўлди ва йўлдан ўтуб турган Оқ марбуж қабиласининг кишиларидан бирини тўхтатди-да: “Сен қабилага бориб айт, тезлик билан ўғурланиб келинган олти минг қўй билан уч нафар чўпоннинг бадалига тўққуз юз дона от ҳозирласунлар. Шу нарсалар келмаса, мен билан ўғлумни ўлдурадилар”, деб қабила оқсоқолларига жарчи юборди. Қабила аҳли қўй, отларни батамом олиб келиб топширгандан кейин ҳам эҳтиёт чораси учун ота ва ўғулни бўшатмадим. Юз нафар аскарларим билан қўй, отларни Самарқандга жўнатдим. Улардан саломат боргани хабарини олганимдан кейин Жавдот Гулту билан ўғлини бўшатдим.\nМен қолган юз нафар аскарларим билан Самарқанд томон жўнадим. Ҳануз Қорахитой элатларига қарашли ердан чиқиб кетмаган эдим. Бир овулнинг олдида гўзал бир қизга кўзум тушуб қолди. Қиз эса бизнинг аскарлар ўтушини томоша қилиб турар эди. Менинг бу вақтга қадар ҳеч нарсадан даҳшатланмаган, титрамаган юрагимга бу қизни кўриш билан бир титроқ тушди. Менинг ҳаётимда биринчи марта ўлароқ, бу қадар ўзгариш пайдо қилган ул сарв санубар қизнинг туруши ихтиёрсиз ҳолда Шамсиддин Муҳаммад Шерозийнинг бир байтини пичирлатарди.\nМаро ишқи сияҳ чашмон зи дил берун наҳоҳад шуд,\nҚазои осмон аст, ин дигар гун наҳоҳад шуд.\n(Қаро кўзларнинг ишқи тоабад чиқмас бу кўнглумдан\nБулунмас ўзга тадбири қазои осмондур бу.)\nМен овул ёнидан ўтуб бўлуб орқамга қарадим. Қиз ҳамон менга тикилганча қараб турар эди. Токи кўзумдан ғойиб бўлгунча менинг ҳам кўзум орқада эди. Қиз кўзумдан ғойиб бўлгандан кейин вужудимдаги ул қизни хотирдан чиқара олмайдирғон бир ўзгариш олдида енгилган эдим. Бу тасодифдан илгари мен ўзумнинг енгилмас куч-қувватга эга эканлигимга қувонар эдим. Бу қадар ўзгариш ҳосил бўлиши гўзалликка мағлуб бўлишимни хотирга олмаганим учун ўз нафсим олдида ғурурим синди, ҳақир ва ҳижолат бўлдум. Бу ҳижолатлик шу қадар таъсир бермоқда эдики, ўз-ўзимни қилич билан ёриб юбориш фикрига қадар ўйлаб чиқдим.\nҲарҳолда, Самарқандга бориб, сенга буюрилган хизматни адо қилиш ҳақидаги таҳрирларимни Ёхмоққа арз этдим. Амир Ёхмоқ хизатимни тақдирлаб, бир юз дона от бермоқда экан, бундай деди: “Қабиладан олинган қўй, отлар келганда сенинг қилган ишларингга таажжубландим. Сендан бошқа ҳар қандай ишбилармон, кўҳна сол, мудаббирлар ҳам бу ишни уҳдасидан чиқа олмас эди”. Амир Ёхмоқ мени шу қадар тақдирлаб рози бўлган бўлса ҳам, мен ўзимдан норози эдим. Чунки исмини ҳам билмаганим бир қиз хаёли ҳануз қалбимда эди.\nМен Кеш шаҳридаги қариндош-уруғларимни зиёрат қилиб келиш баҳонаси билан Амирдан бир неча кунлик ижозат сўрадим. Амир ҳам хурсандлик билан жавоб берди. Кешга бориб, Абдуллоҳ Қутбга мулоқот бўлдум. У киши: “Кўз тегмасун, хўб яхши, кўркам паҳлавон йигит бўлубсан”, деб қаршилади. Суҳбат орасида Абдуллоҳ Қутбга воқеани бир-бир баён қилиб, ўзумнинг нима уқубат ва жазога сазовор бўлишимни сўрадим. Абдуллоҳ Қутб: “Нима учун ҳаётингга хотима бермакни хоҳлайсан?” деди. Мен бир қизни кўриш билан гўдаклардек ожиз-нотавон қолғоним учун ўз нафсимдан шарманда ва хижолатлигимни билдиргач, Абдуллоҳ Қутб менга бузургона мулойим кўз ташлаб, секин сўзлай бошлади: “Ўғлим, бу сенинг вужудингдаги инқилоб, бир инқилобдурким, Тангри таборак ва таоло барча ўғул-қизларнинг ниҳодида фитратан (табиатида) вужудга келтиргандур. Ушбу ғаризаи фитрий туйғусининг таҳрики (ҳаракати) билан эр-хотунлик риштаси боғланиб, инсон наслининг кўпайишига сабаб бўлудур. Агар шу инқилоб бўлмаса эди, ҳеч эркак хотун олмас, ҳеч хотун ҳам эрга тегмас эди. Бу ҳақда хижолат тортишнинг ҳожати йўқ. Эркак ва хотунлар ўз бошидан бу бир инқилоб ва ҳаяжон даврини ўтказмоғи табиийдур. Эмди сен воқеани отангга баён қилиб, ўша қизни олиб беришликни талаб қилғил”.\nМен бу ҳақда бир оз уялдим. Ҳаё ғолиб келгани учун: “Отамга сўзлашдан уяламан ва бу баҳсни очишга журъат қила олмайман”, дедим.\n(Мутаржим изоҳи: У замоннинг йигитлари ҳар қанча қаҳрамон бўлуб кетганда ҳам оталари олдида ҳар нарсани сўзлашдан ибо қилар, бугунги ёшлар каби ҳар нарсани оталарига сўзламас, балки восита орқали арз этар эди.)\nАбдуллоҳ Қутб сўзумни тасдиқлаб: “Рост айтасан, оталар олдида одоб билан турмоғлик керак. Андоғ бўлса, мен бугун отангнинг ҳузурига бориб айтаман, ўша қизни сенга олиб берсун”, деди.\nАбдуллоҳ Қутб ва отамнинг тасдиқларидан кейин ўша қизга уйландим. Жаҳонгир, Шайх Умар, Мирон Шоҳларга она бўлди. Бу ҳодиса менга зўр истиқомат берди, изтиробларим кечди. Амир Ёхмоқ қўшунини идора қилишда истиқрор билан вазифаларимни адо қилиб бордим.\n« Муҳокама: Жаҳонгир Маматов »


Фарғонада замонавий стадион қад ростламоқда (фото) / CHAMPIONAT.asia\n02 окт 13:00\nФарғонада замонавий стадион қад ростламоқда (фото)\nМамлакатимизда янги барпо этилаётган стадионларнинг сони йилдан-йилга ортиб бораётгани, албатта ҳар қандай одамни хурсанд этмай қолмайди.\nАйниқса футболни жуда ҳам қадрлайдиган водийда жаҳон андозаларига тўла жавоб берадиган замонавий ўйингоҳларнинг қад ростлаётгани мухлисларни беҳад қувонтирмоқда. Хабарингиз бўлса керак, газетамизнинг олдинги сонида, Наманган шаҳридаги “Марказий” стадионнинг капитал таъмирдан чиқарилаётгани хусусида маълумот бериб ўтгандик. Бу сафар эса эътиборимизни Фарғонага қаратдик. Боиси ушбу вилоятда ҳам янги стадион қуриб битказилаётгани ҳақида шу кунгача жуда кўп эшитдик. Шунинг учун холатнинг ўзидан туриб, бевосита танишишни анчадан буён дилимизга тугиб юргандик. Ваниҳоят бу режамиз ўтган ҳафтада амалга ошди.\nСТАДИОН ҲУДУДИ 16 ГЕКТАРНИ ЕРНИ ЎЗ ИЧИГА ОЛАДИ\nЎтган шанба куни тушликдан сўнг, Фарғона томон сафарга чиқдик. Суриштирувларимизга кўра, янги қуриб битказилаётган стадионни излаб топиб бордик. Фарғона аэропорти ҳудудига яқин жойда қад ростлаган стадионга кириб борар эканмиз, у ерда ҳам ҳудди Намангандаги каби ишлар жадаллик билан кетаётганини кўрдик. Стадионнинг асосий ишлари поёнига етган. Яъни қовурғаси тайёр холатда, фақат уни эндиликда косметик таъмирлаш ишлари қолган. Стадиондаги қурилиш ишлари билан танишиш истагида унинг ичига кириб борар эканмиз, у ерда 100 зиёд ишчи ходимларнинг турли соҳалар бўйича жавлон ураётганини кўрдик. Шунингдек биз борган пайтда ҳарбий хизмат сафаридаги аскарлар ҳам стадионга келиб, ишчи ходимларга ҳашар йўли орқали кўмаклашишди. У ерда масъул шахслардан дастлаб, Дилмурод Исмоиловни учратдик. Ўзини ушбу обектдаги иш юритувчи, раҳбар деб таништирган Исмоилов мақсадимизни билгач, саволларимизга жавоб берди.\n- Ўзим асли марғилонликман – дейди Дилмуроджон Исмоилов. Қурилиш ишлари бўйича мутахассисман. Ушбу соҳада деярли қирқ йилдан буён фаолият юритиб келмоқдаман. Тўғриси, илгари бошқа жойларда стадион қурмагандик. Бу дастлабкиси бўлди. Фарғона вилояти ҳокимлигининг қарорига биноан 2012 йилнинг январь ойидан, стадион қуришни бошлагандик. Бу ерда ишлар нолдан бошланди. Катта обект бўлганлиги учун, қурилиш ишлари деярли бир йилдан ортиқ вақтни ўзи ичига олиши кутилмоқда. Имкон қадар янги йил байрамига қадар битказиб, фойдаланиш учун топширишга ҳаракат қиламиз. Лекин катта эхтимол билан стадион Наврўз байрамига, яъни март ойида тўлиқ тайёр холатга келтирилади.\n- Ушбу ўйингоҳнинг номи, Фарғона “Марказий” стадиони деб номланади. Бу фақат “Нефтчи” жамоаси учун эмас. Балки шаҳар ҳокимиятига қарашли бўлиб, олимпиа стадиони саналади. Яъни спортнинг футболдан ташқари, бошқа турларига ҳам мўлжалланган холда қурилмоқда. Ушбу стадионнинг қуриб битказилиши учун қанча маблағ ажратилгани ва шу кунгача қилинган сарф-ҳаражатлар сони қанчани ташкил этгани тўғрисида ҳозир сизга аниқ бир маълумот бера олмайман.\n- Стадион ҳудуди 16 гектарни ерни ўз ичига олади. Кўриб турганингиздек, стадионнинг ўнг томонида футбол академияси учун махсус бинолар қуриб битказилмоқда. Келажакда бу ерда болалар футбол академияси ҳам иш бошлайди. Бундан ташқари стадион атрофида автомашиналар учун махсус турар жойлар ҳам қилинди. Мухлисларнинг стадион ичига киришлари учун иккита асосий кириш жойлари, “шарқ” ва “ғарб” томонида биттадан эшиклар бўлади. Ҳар бир ҳудудга чипта сотуви учун дўконлар қурилмоқда.\n- Стадион 20000 мухлисга мўлжалланган бўлиб, икки қаватдан иборат. Марказий трибуна эса уч қаватли бўлади. Ушбу бинонинг биринчи қаватида мезбон ва меҳмон жамоалар учун “А” ва”Б” тоифадаги кийиниш хоналари бўлиб, ҳар бир жамоа ихтиёрида иккитадан кийиниш хоналари бўлади. У ерда футболчилар учун барча замонавий шароитлар мужассам қилинади. Шунингдек ҳакамлар хонаси ҳам айнан ушбу бинода жойлашади. Марказий трибунага қарама-қарши томонда эса тамддихона (буфет) қилинади. Мухлислар ўйин чоғида, ташқарига чиқиб юрмасдан, ўзи учун керак бўлган егуликни стадион ичидаги махсус дўконлардан харид қилиши мумкин. Ўйлайманки, ушбу яратилаётган шароитлар билан ишқибозлар эхтиёжини қондира оламиз.\n- Ушбу стадионнинг шу кунгача қуриб битказишимизда 600 нафар ишчи-ходимларнинг хизматидан фойдаландик. Уларнинг барчаси турли жойлардан келган бўлиб, аксарияти, Қўқон шаҳри ва Риштон ва Олтиариқ каби туманлардандир. Ҳатто Тошкент шаҳридан ҳам ёрдам кучлари келган. Қўқондан ташриф буюрган ишчи-ходимлар асосан трибунанинг бетонларини қўйиш билан шуғулланишди. Пойтахтликлар эса майдон майсаси борасида иш олиб бормоқда. Майдон ва трибунанинг оралиқ масофаси 15 метрни ташкил этади. Стадиондаги секторлар сони 32та бўлиб, ўриндиқларни Россиядан олиб келишни мўлжаллаб турибмиз. Ҳозирча 3 дона ўриндиқ кўргазмага олиб келдик. Суянчиқли, ҳар бир мухлисга аълоҳида бўлган ўриндиқ. Сифати анча яхши экан. Тўғри, буни ўзимиздан ҳам олсак бўларди. Лекин биласизми, юртимиздан чиқаётган пластмассалик ўриндиқларнинг ранги бизни унчалик қониқтирмади. Шу боис бу борада чет эл маҳсулотидан фойдаланишни ўйлаб турибмиз. Ўриндиқлар оқ ва кўк рангли бўлади. Яқин кунларда ўриндиқларни ҳам қўйишни бошлаймиз.\n- Стадионда ҳар бир сектор учун иккитадан карнай ўрнатилади. Демак, стадиондаги карнайларнинг умумий сони, 60дан ортиқ бўлади. Ўйин натижасини кўрсатиб туриш учун “Philipps” фирмасининг таблосидан олиб келинади. Ўйиндаги хавфли ва голли вазиятларни ушбу табло орқали такрорий равишда кўриш мумкин. Замонавий таблонинг бўйи 4, эни эса 12 метр кўринишда бўлади.\nМАЙДОНГА УРУҒ ГОЛЛАНДИЯДАН КЕЛТИРИЛДИ\nСуҳбатдошимиз билан шу ерга келганда, савол-жавобларга якун ясадик ва шундан сўнг стадионнинг ичига кириб, қурилиш ишлари қандай кетаётгани билан танишдик. Эътиборимизни, майдонга уруғ сепиш учун тупроғни тайёрлаётган ишчи-ходимларга қаратдик. Айтиш керакки, майдонда шу куни 50га яқин ишчилар меҳнат қилаётганди. Уларнинг раҳбари бўлмиш, Икром Суюновни тўсатдан учратиб қолдик. Асли сурхондарёлик бўлган, майдон мутахассиси билан бундан роппа роса бир ой олдин, Намангандаги стадионда кўришгандик. Тошкентдаги “Аграр” институтини тамомлаб, икки йилдан буён ЎФФда майдонлар бўйича бўлим мутахассиси сифатида ишлаб келаётган Суюнов ҳам бизни майдоннинг қоқ марказида кўриб, очиғи бундай бўлишини кутмаганини айтиб ўтди. – Намангандаги ўзингиз кўрган стадионнинг майдони бугунги кунга келиб, тайёр холатга келтирилди– дея гап бошлади Икром Суюнов. У ердаги ишларни тамомлагач, Фарғонага келдик. Бизнинг гуруҳ 5 кишидан иборат. Бу ерда иш бошлаганимизга эндигина, уч кун бўлди. Ҳозирча уруғ сепишдан аввал, майдонни тайёрлаб чиқяпмиз. Намангандаги стадионнинг майдонидаги тупроғи 20 фоиз эди. Бу ерда тупроғни биз йўқлигимзда шошилиб, бироз кўпайтириб юборишибди. Яъни 30 фоиз ҳозир. Шунинг учун уни озгина камайтиришга ҳаракат қилмоқдамиз. Беш кун иш олиб борамиз. Бу тупроғнинг таркибига ўғит аралашган бўлиб, махсус лабараториядан ўтказилган. Уруғ Голландиядан олиб келинди. Сифати яхши. Намангандаги майдонга Португалиядан келтирилган уруғларни сепгандик. Ўзи аслида уруғни Дания ишлаб чиқаради. Голландия билан Португалия эса уни бошқа давлатларга экспорт қилади. Бу ерда яна уч кундан сўнг уруғ сепилади. Уруғни сепишда ёрдамчи кучлар шарт эмас. Бир ўзим махсус Голландиядан келтирилган ускуналар ёрдамида сепиб чиқаман. Дастлаб 550 кг уруғ сепилади ва маълум муддат ўтгач, 250 кг уруғ сепиб чиқилади. Уруғ сепилганидан кейин, ҳар куни вақти-вақти билан, албатта об-ҳавога қараб майдон суғорилиб борилади. Майдоннинг ўзида 32та фонтан бўлиб, уларнинг ҳар бири 18 метр узоқликка сув сочиб беради. Кейинги йилнинг баҳор фаслида майдоннинг холатига қараб, яна қўшимча уруғ сепилади. Ошиғи билан 200 кг.\nБу ерда ҳам майдоннинг умумий ўлчами, 113х73. Майдоннинг асосий қисми эса 105х68 бўлади. Майдон кейинги йилнинг баҳор фаслига бориб, деярли тайёр холатга келтирилади. Унга қадар асосан шу ерда бўламиз. Кейинги бекатимиз эса Жиззах вилояти. У ерда ҳам майдон барпо этилмоқда экан, чақиришмоқда.\nШу билан стадионга қилган сафаримиз поёнига етди ва шунга амин бўлдикки, кейинги мавсумдан водийнинг яна бир жамоаси “Нефтчи” ҳам рақибларини жаҳон андозаларига тўла жавоб берадиган стадионда қабул қилади.


3. Ўзбекистондаги сони қисқариб бораётган камёб, манзарали тур.\nБўйи 25–75 см оралиғидаги кўп йиллик ўт. Илдизи урчуқсимон йўғонлашган. Барглари бандли, икки карра уч бўлакли, бўлаклари қалами-наштарсимон. Гуллари йирик, диаметри 6–10 см. Меваси тарвақайлаган, қалин тукли. Уруғи ялтироқ, қора рангли. Июнь–июль ойларида гуллаб, меваси июль–августда етилади.\nТошкент, Самарқанд, Сурхондарё, Қашқадарё вилоятлари: Чотқол, Қурама, Зарафшон ва Ҳисор тизмаларида тарқалган. Қирғизистон, Қозоғистон, Ғарбий Сибирда ва Шинжон музофоти шимолидаги Жунғория ҳудудида ҳам учрайди.\nДенгиз сатҳидан 1500–2000 м баландликдаги чириндили, майда жинсли тупроқларда ва дарахтларнинг тагида ўсади.\nТабиатда 200– 250 популяцияси борлиги аниқланган бўлиб, улардан айримлари йўқолиб кетган. Улар фақат қўриқланадиган ва чиқиб бўлмайдиган жойларда сақланиб қолган.\nГулларининг узиб олиниши ва тупларининг илдизи билан қазиб олиниб, ҳовлиларга экилиши ҳамда чорва молларининг кўплаб боқилиши оқибатида камайиб бормоқда.\nКўпгина ботаника боғларида муваффақиятли равишда экиб келинмоқда.\nЧотқол, Китоб ва Зомин қўриқхоналарида ва Угом-Чотқол миллий табиат боғида қўриқланади.


23 Сентябрь 12:20\nNUR-SULTAN. Kazinform – Нур-Султан шаҳрида МДҲга аъзо давлатлар Бош прокурорлари Мувофиқлаштирувчи кенгашининг йиғилиши бўлиб ўтмоқда, деб хабар беради Kazinform мухбири.\n«Бугунги тадбирни ташкил қилгани учун, Қозоғистонда самимий қабул учун ва кенгашнинг барча аъзолари билан шахсан учрашиш имконияти учун Қозоғистон Бош прокурори Ғизат Нурдаулетовга алоҳида миннатдорчилик билдирмоқчиман. Узоқ кутилган ушбу учрашув Бош прокуратура ва Мувофиқлаштирувчи кенгаш котибияти ходимларининг пандемия ҳолатида мувофиқлаштирилган иши натижасида амалга ошди. Бу бизнинг ҳамкорликни янада ривожлантиришга ва долзарб муаммоларни биргаликда ҳал қилишга содиқлигимизнинг далилидир «, - деди учрашувни очган Россия Федерацияси Бош прокурори Игорь Краснов.\nЎз навбатида, Қозоғистон Бош прокурори Ғизат Нурдаулетов бу борада биргаликдаги ишлар муҳимлигини қайд этди.\n«Мамлакатларимизда коронавирус билан боғлиқ вазиятнинг барқарорлашиши тадбирни анъанавий форматда ўтказишга имкон беради. Барчангизни кўрганимдан хурсандман. Учрашувда Мустақил Давлатлар Ҳамдўстлиги Бош прокуратуралари делегациялари иштирок этмоқда «, - деди Қозоғистон Бош прокурори.\nШунингдек, у жорий йилда МДҲга аъзо давлатларнинг аксарияти мамлакат мустақиллигининг 30 йиллигини нишонлаётганини эслатди.\n«Бу йил кўплаб мамлакатлар мустақилликнинг 30 йиллигини нишонламоқда. Ўтган йиллар мобайнида биз қонун устуворлигини мустаҳкамлаш ва асосий соҳаларда жиноятчиликка қарши курашда самарали ҳамкорликни йўлга қўйдик «, - деди Ғизат Нурдаулетов.


Ўзбекистонда яна бир илмий-тадқиқот институти ташкил этилди\nЎзбекистонда яна бир илмий-тадқиқот институти ташкил...\n16.03.2019 10:19 0 1220\nҲукумат қарори билан «Ўзстандарт» агентлиги ҳузурида Стандартлаштириш, сертификатлаштириш ва техник жиҳатдан тартибга солиш илмий-тадқиқот институти ташкил этилди. Бу ҳақда Адлия вазирлигининг Ҳуқуқий ахборот каналида хабар берилди.\nҚарор билан шунингдек қуйидагилар тасдиқланди:\n- Илмий-тадқиқот институтининг устави ҳамда тузилмаси;\n-Республикада халқаро, давлатлараро, минтақавий стандартларни ва хорижий мамлакатларнинг стандартларини қабул қилиш ва қўллаш тартиби тўғрисидаги низом;\n-Стандартлаштириш бўйича техник қўмиталарнинг фаолиятини ташкил этиш тартиби тўғрисидаги низом.\n-давлат стандарти техник таркиби, тузилиши ва мазмуни жиҳатидан айнан ўхшаш бўлса;\n-давлат стандарти техник таркиби жиҳатидан айнан ўхшаш, бироқ, унга таҳририй ўзгартиришлар киритилиши мумкин.\n-идентификацияланмаган ва уларни киритиш сабаблари тушунтирилмаган техник оғишларни ўз ичига олган;\n-идентификацияланмаган ва тушунтирилмаган, тузилмасида халқаро стандарт билан оддий таққослашни таъминламайдиган ўзгаришларга эга;\n-халқаро стандарт талабларининг катта бўлмаган қисмини ўз ичига олган.\nТаклиф билдирилмаса стандарт келишилган ҳисобланади.\nБеш кунда Агентлик стандартнинг мувофиқлиги ҳақида қарор қабул қилади.\nАгентлик қабул қилинган стандартлар реестрини юритади.\nЎзстандарт илмий-тадқиқот институти\nЖамият 16/08, 21:58\nЖамият 07/08, 16:48\n«Ўзстандарт» агентлиги истеъмолчиларга мурожаат қилди: «Сиз нима дейсиз?»


Голливуд юлдузлари билан рақобатлаша оладиган 7 ҳинд актрисаси (фото) - 11 Августа 2020 - www.SheJoT.CoM\nГлавная » 2020 » Август » 11 » Голливуд юлдузлари билан рақобатлаша оладиган 7 ҳинд актрисаси (фото)\nБолливуд актрисалари аллақачон Голливудни ҳайратга солишга улгурган. Marie Claire аёллар журнали Голливуд юлдузлари билан рақобатлаша оладиган 7 ҳинд актрисаси ҳақида маълумот берди.\n2017 йилда Приянка Чопранинг Меган Маркл билан яқин дугона эканлиги ойдинлашганидан сўнг, унинг номи турли нашрларда тез-тез тилга олинадиган бўлди. Лекин ростини айтганда, Приянка Чопранинг ўзи ҳам мақтанадиган нарсаси бор.\nАйнан ўша 2017 йилда суратга олинган «Malibu қутқарувчилари» картинаси 2000 йилнинг «Дунё гўзали» ҳамда Ҳиндистоннинг энг гўзал актрисаларидан бири суратга тушган 50-фильм бўлди. Меҳнатсеварлик қобилияти билан бирга классик ҳинд гўзали дея номланадиган Приянка Айшвария Рай билан битта ўринда туради.\nБолливуд актрисалари имижини яратиш учун нафақат дизайнерлик кийимлари, балки турли жамоат хизматлари (асосан хайрия ташкилотлар) ҳам ёрдам беради. Бунинг ажабланарли жойи йўқ: ҳинд юлдузларининг аксарият қисми камбағал оилалардан келиб чиққан. Масалан, Приянка CAF хайрия жамғармаси ва Ҳиндистон конфедерацияси саноати элчиси (саводсизликка қарши кураш дастурларини назорат қилади). Бундан ташқари, Приянка актриса, модель ва қўшиқчи сифатида ҳам фаолият юритади. Бундай хилма-хиллик дунёнинг кўплаб машҳурлари учун хос. Аммо Болливуд юлдузлари учун мажбурий.\nАйшвария Рай Ҳиндистонинг энг таниқли актрисаси. Бир вақтлар Приянка Чопра сингари «Дунё гўзали» дея эътироф этилган. У асли архитектура факультетида ўқиган. Ёш қиз эканлигидаёқ Vogue журнали ва Пепси билан ҳамкорлик қилишга муваффақ бўлган. Айшвария актрисаликни Болливудда эмас, балки Колливудда (Ҳиндистон жанубидаги яна бир машҳур кино шаҳарчаси) бошлаган. Ҳозирда актриса 46 ёшда, кинографиясида 45 дан ортиқ фильми бор.\nАйшвария, асосан, ҳинд фильмларида ўйнайди, лекин у «Зираворлар маликаси», «Сўнгги легион» ва «Пушти пантерра-2» каби Голливуд фильмларида ҳам суратга тушган. Бундан ташқари, актриса хайрия ишларида фаол қатнашади. У PETA ҳайвонларни ҳимоя қилиш ташкилотини қўллаб-қувватлайди, Ҳиндистонда кўзи ожизларга ёрдам беради ва шунингдек, 2004 йилда у ўзининг камбағалларга ёрдам берадиган Aishwaria Rai Foundation жамғармасини ташкил қилган.\n32 ёшли Анушка Шарма Ҳиндистондаги энг таниқли ва энг кўп маош оладиган актрисалардан бири. У ҳали дунё саҳнасида ўзини кўрсата олмади, лекин Filmfare Awards (Ҳиндистонда Оскар билан таққосланадиган фильм мукофоти) мукофотини олган. Анушка ҳарбий оилада туғилган ва кўплаб ҳамкасбларидан фарқли ўлароқ, у модель бўлиб (ҳатто Америка Maxim муқовасида пайдо бўлган) ишлаган.\nАктрисалик карьераси атиги 10 йил давом этди ва шу вақт ичида у ўзини турли жанрларда синаб кўрди: романтик комедиялардан психологик триллерларгача. Айшвария Рай сингари Анушка ҳам PETA ташаббусларида фаол иштирок этади. Бунинг учун ташкилот унга 2017 йилда «Йил одами» унвонини тантанали равишда топширди.\nДипика Падуконе 2008 йилда ўзининг биринчи Filmfare Awards («Энг яхши дебют» номинацияси) мукофотини олганидан сўнг, унинг жавонларидаги барча турдаги ҳайкалчалар экспонат равишда ўсишни бошлади.\nАсли даниялик бўлган Дипика болалигида Ҳиндистонга кўчиб келган ва 20 ёшидан бошлаб у модель сифатида (Marie Claire, Vogue, Cosmopolitan, GQ ва бошқа журналлар) ишлай бошлаган. Унинг ҳинд тилидаги фильмлар рўйхати жуда катта. Аммо биз Дипикани «Уч икс: Жаҳон ҳукмронлиги» фильмида Вин Дизель билан бирга ўйнаган роли орқали биламиз.\n2017 йил охирида актриса Деҳли султони Алауддин Муҳаммад Шоҳга ошиқ бўлган Кинг Ратна Синха ва унинг рафиқаси ҳақидаги афсонага асосланган «Падмавати» фильмини тақдим этиши керак эди, аммо фильм Ҳиндистонда ноаниқ тарзда қабул қилинди. Ҳиндистондаги фильм премьераси кейинга қолдирилди, аммо Дипиканинг ўзи фильмни имкон қадар тезроқ чиқарилишини талаб қилишда давом этди.\nБу Болливуд юлдузи одамларнинг руҳий тушкунлик билан курашишида ёрдам берадиган «Live Love Laugh Foundation» хайрия жамғармасига эга.\nБолливуд актрисаларининг энг «голливудлиги» бўлган Фрида Пинто ҳамкасблари сингари 50 та фильм рўйхати билан мақтана олмайди. Аммо унинг кичик ижодида дунёга машҳур «Харобадан чиққан миллионер» («Slumdog Millionaire»)(актрисанинг илк дебюти), «Маймунлар сайёрасининг тикланиши», «Илоҳлар уруши: боқийлик» каби картиналари мавжуд. У 2018 йилда «Маугли» лойиҳасида қатнашган. Фрида инглиз тилини яхши билади ва инглиз адабиёти бўйича санъат бакалаврига эга.\nКангана Ранаут Болливуддаги карьерасига машаққат билан, босқичма-босқич эришди. Ночор шаҳарчада туғилиб ўсган қиз 16 ёшида Деҳлини забт этиш учун, ишни моделлик карьерасидан бошлаган. Подиум унга унчалик маъқул бўлмади, ижод учун унга кенг жой керак эди. У актриса бўлишга қатъий қарор қилади, аммо диксиясидаги муаммолар туфайли у узоқ вақт режиссёрларнинг эътиборини жалб қила олмади. Бироқ тез орада Кангана ушбу муаммони бартараф этди.\nҲозирда Кангана Ранаут Ҳиндистондаги энг кўп маош оладиган актрисалардан бири ҳисобланади. Актриса нутқида муаммолар бўлган одамларга ёрдам бериш хайрия жамғармаси ташкил этишни режалаштирмоқда.\n35 ёшли Сонам Ҳиндистондаги таниқли актёрлар Капур сулоласининг аъзоси. Айтиш керакки, унинг оиласида ҳамма юлдуз, лекин Сонам нафақат ўзининг истеъдоди, балки яхши кийиниш қобилияти билан бутун дунёни ўзига жалб қилди.\nАҚШда Сонамни шунчалик яхши кўришадики, ҳатто хонанда Беёнсе уни Hymn for the Weekend клипига суратга тушишга таклиф қилган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 50 | Добавил: iphone | Теги: #Yangiliklar, #newsuz, #ahborot, #новости, #xabarlar, #habarlar, #uznews, #news, #Yangilik | Рейтинг: 0.0/0


Ўзбекистонда коронавирусга чалинганлар 4900 кишидан ошди — Sof.uz\nЎзбекистонда коронавирусга чалинганлар 4900 кишидан ошди\n13.06 10:03 308 Тиббиёт\n2020 йил 13 июнь соат 10:00 ҳолатига кўра, Ўзбекистонда коронавирус инфекцияси қайд этилганлар сони 4901 (+32) нафарни ташкил этмоқда. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nЯнги касалланиш ҳолатларининг барчаси Карантин марказидаги (шундан 22 нафари коронавирусга чалинганлар билан мулоқотда бўлган, 10 нафари эса хориждан чегара пост орқали юртимизга кириб келган) фуқаролар орасида аниқланган.\nАйни пайтда юртимизда 3758 нафар коронавирус инфекциясига чалинган фуқаролар (76 фоиз) соғайган.\nҲозирда мамлакатимизда 1124 нафар беморга шифокорларимиз томонидан белгиланган стандартлар бўйича даво чоралари кўрилмоқда. Улардан 14 нафари оғир, 2 нафари эса ўта оғир аҳволда.


Жоҳилнинг муҳаббати (“Маснавийдан ибратли ҳикоялар”) | Azon.uz - Ахборот-таҳлилий портал\nЖоҳилнинг муҳаббати (“Маснавийдан ибратли ҳикоялар”)\n22:00 15.04.2019 1227\nСултоннинг лочини бор эди. Бир куни саройдан қочиб, қари кампирнинг уйига қўнди. Кампир овқат тайёрлаётиб лочинга кўзи тушди ва унга: “Эҳ бечора, сени боқолмайдиганнинг қўлига тушиб қолибсан-ку! Қанотларинг ва тирноқларинг керагидан ортиқ ўсибди”, деди.\nСўнг лочинни ушлаб, оёқларини яхшилаб боғлади. Қанотлари ва тирноқларини қисқартирди. Олдига бир ҳовуч сомон қўйди.\nСултон эса кун бўйи қушини қидирди. Кеч киргач уни ҳалиги кампирнинг уйида тупроққа беланиб ётганини кўрди. Султон лочинининг ҳолини кўргач, ачинганидан йиғлаб юборди. Сўнг унга: “Бизга бевафолик қилганинг учун шу ҳолга тушдинг ва сен бунга лойиқсан”, деди.\nЛочин эса қанотларини Султоннинг қўли томон чўзиб “Ҳа, мен шунга лойиқман”, дейишга интиларди.\nЭй дўстим! Жоҳилнинг муҳаббатини кампирнинг лочинга қилган муомаласидек бил.\nМажнун ва унинг туяси (“Маснавийдан ибратли ҳикоялар”)\n22:00 13.06.2019 768\n22:00 12.06.2019 655\n23:00 11.06.2019 655\n23:00 10.06.2019 896\n23:00 08.06.2019 714\nДовулчи туя (“Маснавийдан ибратли ҳикоялар”)\n23:03 07.06.2019 827


Қуръон Archives - Page 2 of 4 - Fitrat.uz\nБош саҳифа / Қуръон (саҳифа 2)\nАллоҳнинг қудратига далолат қилувчи оят\nYanvar 12, 2018\tАллоҳнинг қудратига далолат қилувчи оятda fikr bildirishni o'chirish\nوَأَنْزَلْنَا مِنَ السَّمَاءِ مَاءً بِقَدَرٍ فَأَسْكَنَّاهُ فِي الأرض وَإِنَّا عَلَى ذَهَابٍ بِهِ لَقَادِرُونَ “Биз осмондан (аниқ) ўлчов билан сув (ёмғир, қор) ёғдириб, уни ерга жойлаштириб қўйдик… (Муъминун сураси 18-оят)\nDekabr 30, 2017\tҚуръондаги “тасаввурий девор”da fikr bildirishni o'chirish\nАдан кўрфази билан Қизил денгиз туташган Боб ал-мандаб бўғозида ва Атлас уммони (Атлантик океани) билан Оқ (Ўрта ер) денгиз туташган Жабали Ториқ (Гибралтар) бўғозида икки денгиз суви бир бирига аралашмаган ҳолда оқар экан. Бу ҳақда 14 аср аввал зикр қилинганлигини билгач, машҳур сайёҳ капитан Кусто ҳам Қуръони Каримнинг илоҳий мўжиза …\nIyun 24, 2017\tХатми Қуръонга марҳабо – 13da fikr bildirishni o'chirish\nМавзуга доир икки масала хусусида айрим мулоҳазалар Таровеҳ ва ундаги хатмларга оид бўлган, вақти‑вақти билан кўтарилиб турадиган айрим масалалар хусусида бир неча оғиз сўз юритсак.\nIyun 21, 2017\tХатми Қуръонга марҳабо – 12da fikr bildirishni o'chirish\nАҲЛИ ҚУРЪОН ДЎСТЛАРГА КЎНГИЛ НИДОСИ Маънога эътибор беринг. Аллоҳга шукрлар бўлсинки, бугунги кунда аксарият қориларимиз илм олишга ҳам интилмоқда. Пойтахтимиздаги кўпгина масжидларда Тошкент Ислом институтининг қорилари, у ердаги «Таҳфизул‑Қуръон» (Қуръон ёдлатиш) бўлими талабалари хатмга ўтишмоқда. Вилоятларда ҳам хатмларга биринчи навбатда мадрасалардаги қорилар жалб қилинади. Уларнинг деярли барчаси араб тилини тушунадиган, …\nХатми Қуръонга марҳабо – 11\nIyun 18, 2017\tХатми Қуръонга марҳабо – 11da fikr bildirishni o'chirish\nХатми Қуръонга марҳабо – 10\nIyun 16, 2017\tХатми Қуръонга марҳабо – 10da fikr bildirishni o'chirish\nХАТМИ ҚУРЪОНДА ДУО ҚИЛИШ Қуръони Каримни хатм қилган чоғда дуо қилиш саҳобаи киромлар ва улардан кейинги салафи солиҳларнинг суннатларидандир.\nIyun 12, 2017\tХатми Қуръонга марҳабо – 9da fikr bildirishni o'chirish\nХАТМДА УНУТИБ ҚОЛДИРИЛГАН ОЯТЛАРНИ ҚАНДАЙ ТЎЛДИРИЛАДИ? Айрим жойларда хатми Қуръонларда кузатилган хатолардан бири баъзи бир оятларнинг ўқилмай қолиб кетишидир. Хатм тўлиқ бўлиши учун Қуръони Карим бошидан охиригача бирор калимаси ҳам туширилмай ўқилиши мустаҳабдир. Имом Аҳмад ибн Ҳанбал раҳматуллоҳи алайҳдан таровеҳда бирор оятни қолдириб кетган имом ҳақида сўралганда: «Маккада бир …\nIyun 11, 2017\tХатми Қуръонга марҳабо – 8da fikr bildirishni o'chirish\nХАТМИ ҚУРЪОНДАГИ БАСМАЛА МАСАЛАСИ «Бисмиллаҳир Роҳманир Роҳим» ибораси «Басмала» дейилади. Осим қироатига кўра, басмала Фотиҳа сурасининг биринчи оятидир. Ҳанафий мазҳаби уламолари наздида у сурани очиш учун, суралар ўртасини ажратиш учун нозил қилинган мустақил оятдир. Ҳар икки қарашга кўра ҳам басмала Қуръони Каримдан бир оят ҳисобланади. Хатм деганда Қуръони Каримни …\nIyun 9, 2017\tХатми Қуръонга марҳабо – 7da fikr bildirishni o'chirish\n«ХАТМИ САҒИР» ҲАҚИДА «Хатми сағир» аслида «Кичик хатм» дегани бўлиб, у «Хатми кабир», яъни Қуръонни тўлиқ ўқиб чиқишнинг муқобили ўлароқ ишлатилади. Ушбу амалнинг бундай номланиши Ихлос сураси Қуръоннинг учдан бирига тўғри келиши ҳақидаги ҳадисдан келиб чиқиб, ушбу сурани уч марта ўқиш кичик хатм бўлади, деган умидга асосланган.\nIyun 7, 2017\tХатми Қуръонга марҳабо – 6da fikr bildirishni o'chirish\nХАТМИ ҚУРЪОНДА ТАКБИР АЙТИШ МАСАЛАСИ Хатми Қуръон чоғида такбир айтиш деганда Зуҳо сурасидан бошлаб, то охирги сурагача ҳар сура кетидан такбир айтиш тушунилади. Бунинг суннат амал эканига қуйидаги ҳадисни далил қилиб келтириади:


Туркманистонда коммунал хизматлардан қарздорларга ҳужжатлар беришдан бош тортишмоқда\nТуркманистонда аҳолидан қарздорлик йўқлигини тасдиқловчи ҳужжатларни талаб қилиш учун расмий ҳужжатлар ва маълумотлар рўйҳати кўпайиб бормоқда.\nМаридаги Озодлик мухбирининг хабар беришича, шаҳар маъмурияти ходимлари маълумотнома ва ҳужжатлар сўраб мурожаат қилаётган фуқаролардан коммунал хизматлар тўлангани тўғрисида квитанциялар тақдим этиш кераклигини хабар қилмоқда.\n- Бугун эрталаб соат 8:50 да Маридаги ФХДЁ биноси олдида 14 киши турган эди, 9 да очилиши арафасида яна чамаси 20 киши келди. Муассаса никоҳ, ажралиш, туғилиш ва ўлим ҳақидаги маълумотномаларни беради. Навбат жуда тез силжирди, кабинетга кирганлар шу заҳотиёқ чиқишарди, кўп ўтмай ходима пайдо бўлиб, одамлар бекорга навбатда турмасликларини эълон қилди, чунки ҳужжат олиш учун квартира тўлови, газ, чироқ ва сувдан қарздорлик йўқлиги борасида маълумотнома тақдим этиш керак. Бу аёл қарздорларга маълумотномалар берилмаслигини маълум қилди , - деб хабар беради 8 август куни Озодликнинг Маридаги мухбири. Унга кўра, ФХДЁ ходимлари ўз талабини янги фармойиш мавжудлиги билан изоҳламоқда.\nТуркманистон расмийлари қарздорларни аниқлаш ва аҳолини коммунал хизматларни тўлашга мажбурлашга қаратилган чораларни амалга оширишда давом этмоқда. Айни пайтда Лебап ва Марий вилоятларининг қатор давлат идоралари ходимлари иш ҳақини олиш учун иш жойига квартира тўлови, шу жумладан, чироқ, газ ва сувдан қарздорлик йўқлиги тўғрисида маълумотнома тақдим этишга мажбурликлари ҳақида хабардор қилинганлар.


ҚҚСни назорат қилишнинг автоматлаштирилган тизими дастурий маҳсулотлари тақдим этилди - Халқ сўзи\n19:07 27 Ноябрь 2021 Жамият\nДавлат солиқ қўмитаси томонидан Наманганда “Солиқ маъмурчилигининг самарасини ошириш орқали тадбиркорларга тенг рақобат шароитларини яратиш” мавзусида матбуот анжумани ташкил этилди. Унда Давлат солиқ қўмитаси раиси Шерзод Кудбиев, қўмита Жамоатчилик маслаҳат кенгаши аъзолари, солиқ маслаҳатчилари, тадбиркорлар ва ОАВ вакиллари иштирок этди.\nАнжуман авввалида таъкидланганидек, мамлакатимизда тадбиркорликни ривожлантириш борасида амалга оширилаётган ислоҳотлар натижасида бугунга келиб ҚҚС тўловчилари сони 2016 йилга нисбатан 20 бараварга ўсди ёки 138 мингтани ташкил этмоқда. Ҳудди шундай, фойда солиғи тўловчилари сони ҳам 18 бараварга ўсди. Ўзини ўзи банд қилган шахслар бир миллион нафардан ошди. Айни йўналишдаги саъй-ҳаракатлар шарофати билан Ўзбекистон солиқ соҳасида ижобий ўзгаришларга эришаётган давлатлар рўйхатида ТОП-20 таликка кирди. Шунга қарамай, солиқ маъмурчилиги бўйича мукаммал тизим яратилмас экан, “хуфиёна иқтисодиёт”га қарши курашиш масаласи долзарблигича қолмоқда. Бунинг энг тўғри ва ягона ечими – солиқ маъмурчилигининг барча йўналишларига автоматлаштирилган ахборот тизимларини жорий этишдир.\nДавлат солиқ хизмати органлари тизимида бу борада салмоқли қадамлар ташланмоқда. Жумладан, қўмита маълумотларни қайта ишлаш марказининг қуввати ўтган йилга нисбатан 8, ахборотни қайта ишлаш тезлиги эса 29 бараварга ошди. Рақамлаштириш натижаларига кўра, ҳозирда солиқ тўловчиларнинг 95 фоизи мажбуриятларини ўз вақтида ихтиёрий бажармоқда.\nАйтиш лозимки, Вазирлар Маҳкамасининг жорий йил 22 сентябрда қабул қилинган 595-сонли қарори солиқ маъмурчилигининг янги босқичини бошлаб берадиган концептуал ҳужжат сифатида муҳим аҳамият касб этади. Унда учта асосий янгилик мавжуд. Чунончи, қўшилган қиймат солиғи тўловчиларини солиқ органларида махсус рўйхатдан ўтказиш солиқ хавфини баҳолаш асосида амалга оширилади.\nЯнги тартибга кўра, жорий йилнинг 22 декабридан бошлаб қўшилган қиймат солиғи бўйича махсус рўйхатдан ўтказишда солиқ тўловчиларнинг солиқ хавфи даражаси ўрганилади. Махсус рўйхатдан ўтказиш бўйича аризалар 7 кун ичида кўриб чиқилади. Аризани кўриб чиқишнинг биринчи босқичида солиқ тўловчиларнинг солиқ хавфи автоматлаштирилган тизим орқали ўрганилади ва натижаларга кўра улар солиқ хавфининг юқори, ўрта ёки паст даражалари бўйича тоифаларга ажратилади.\nКейинги янгилик тадбиркорларнинг активларни ҳисобга олишнинг янги механизми – “Е-aktiv” автоматлаштирилган ахборот тизими жорий этилиши билан боғлиқ. Ушбу тизим солиқ органларига асосий воситалар, номоддий активлар ва товар-моддий ресурслар ҳисобини юритиш, таҳлил қилиш, уларнинг ҳаракатини масофадан ҳисобга олиш, ҳар бир омбор кесимида кирим-чиқим қилинган ёки қолдиқ товарлар рўйхатини шакллантириш имконини беради.\nҚҚС тўловчилар ва устав жамғармасида давлат улуши 50 фоиздан юқори бўлган юридик шахслар 2022 йил 1 январдан “Е-aktiv” ахборот тизимидан фойдаланиши мажбурий ҳисобланади.\nУчинчиси, ижара муносабатларининг янги тизими – "Е-ijara " дастурини ишга туширишдир. Айни мақсадда юридик ва жисмоний шахслар томонидан ижара шартномаларини солиқ органларида ҳисобга қўйиш учун “Кўчмас мулк ижара шартномаларини давлат солиқ хизмати органларида ҳисобга қўйиш” – “Е-ijara” электрон хизмати яратилиб, “ijara.soliq.uz” интернет манзилида синовдан ўтказилмоқда.\nБундан ташқари матбуот анжумани давода электрон ҳисоб варақ-фактура ҳамда маҳсулот ва хизматларнинг идентификацион коди тизимида амалга оширилаётган янгиликлар, хусусан, тизимдан фойдаланиш жараёнида аниқланган камчиликларни бартараф этиш мақсадида киритилаётган ўзгаришлар ҳақида батафсил маълумот берилди.\nҚудратилла НАЖМИДДИНОВ, “Халқ сўзи”. \n#Давлат солиқ қўмитаси


Ўзбекистон – Ҳиндистон ҳамкорлиги муҳокама қилинади - Hidoyat.uz\nАсосий саҳифа Янгиликлар Ўзбекистон янгиликлари Ўзбекистон – Ҳиндистон ҳамкорлиги муҳокама қилинади\nЎзбекистон Республикаси Президенти Шавкат Мирзиёев Ҳиндистон Республикасига ўтган йилнинг сентябрь ойида Ҳиндистон Бош вазири Нарендра Моди таклифига биноан давлат ташрифи билан борган эди. Шавкат Мирзиёев Нарендра Модининг таклифига биноан «Жўшқин Гужарат – 2019» IX халқаро инвестиция саммитида иштирок этиш учун 2019 йил 17-18 январь кунлари ушбу мамлакатда амалий ташриф билан бўлади.\nАнъанага кўра, глобал иқтисодиётни ривожлантириш, савдо соҳасидаги шерикликни кенгайтириш, инвестициялар жалб қилиш, илғор технологиялар ва билимлар алмашишга доир долзарб масалалар форум иштирокчилари диққат марказида бўлади, деб хабар бермоқда ЎзА.\nДарҳақиқат, Ўзбекистон ва Ҳиндистонни боғлиб турувчи тарихий, маданий алоқалар кейинги йилларда фаол ривожланиш палласига кирмоқда. Бунга икки давлат раҳбарининг дўстона муносабатлари муносиб шароит яратмоқда.\nҲиндистон – жозибадор ўлка. Бу ерда, айниқса, тиббиёт аъло даражада ривожланган.у боисдан Ҳиндистонга дунёнинг барча давлатларидан одамлар дардига даво истаб келишади. Шунингдек, ҳиндистонлик малакали шифокорлар ривожланган давлатлардаги етакчи клиникаларда беморларни даволаб келмоқда. Ҳиндистонлик мутахассислар ахборот технологиялари бўйича ҳам катта ютуқларни қўлга киритмоқда. Бу ўлкада деҳқончилик, терини қайта ишлаш ва бошқа соҳалар, айниқса, кино индустрияси яхши ривожланган. Кино санъати воситасида ҳиндлар ўз ватанларини, миллатини шу қадар катта маҳорат билан таништиришадики, томошабин алббат Ҳиндистонга боргиси, бу мафтункор ўлкани ўз кўзлари билан кўргиси келиб қолади. Юртдошларимизнинг ана шу қизиқишлари, Юртбошимизнинг бу мамлакатга ташрифидан келиб чиқиб Ҳиндистон ҳақида қисқача маълумот беришга қарор қилдик.\nҲиндистон Республикаси – Жанубий Осиёдаги давлат. Ҳудуди шимолдан жанубга 3214 чақирим, ғарбдан шарққа 2933 чақиримга чўзилган. Шимолдан Ҳимолай тоғлари, ғарбда Арабистон денгизи, шарқда Бенгалия қўлтиғи билан ўралган. Ҳиндистон таркибига Арабистон денгизидаги Лаккадив ва Аминдив ороллари, Бенгалия қўлтиғидаги Андаман ва Никобар ороллари ҳам киради. Майдони 3,3 млн. км2. Аҳолиси 1,37 млрд. киши. Пойтахти – Деҳли шаҳри. Маъмурий жиҳатдан 28 штат (state) ва 7 иттифоқ ҳудудга (territory) бўлинади.\nҲиндистон – федератив республика. Буюк Британия бошчилигидаги Ҳамдўстлик таркибига киради. Амалдаги конституцияси 1950 йил 26 январдан кучга кирган; кейинчалик ўзгартишлар киритилган. Давлат бошлиғи – президент (2017 йилдан Рам Натҳ Ковинд). Қонун чиқарувчи ҳокимиятни президент ва икки палата — Штатлар кенгаши (Ража сабха) ҳамда Халқ палатаси (Лог сабха)дан иборат парламент; ижроия ҳокимиятни президент ва бош вазир бошчилигидаги ҳукумат амалга оширади.\nҲиндистонда фойдали қазилмалардаи тошкўмир, темир рудаси, титан, олтин, табиий газ, марганец, хромит, боксит, олмос, қимматбаҳо тошлар, мис, нефть, слюда, қўрғо-шин конлари бор. Иқлими, асосан, тропик иқлим, шимолда тропик мус-сонли иқлим. Асосий дарёлари: Ганг, ирмоғи Жамна, Ҳинд (юқори оқими), Брахма-путра (қуйи оқими), Нармада, Годавари, Кришна. Дарёлари ёзда серсув (муссон ёмғирлари даврида тошади), суғоришда кенг фойдаланилади, айримларида кема қатнайди. Ҳиндистон ҳудудининг аксар қисми қизил тупроқли. Ўсимликлардан акация, бамбук, кокос ва хурмо пальмаси кенг тарқалган. Мамлакатнинг 25 фоизи ўрмон. Ҳимолай тоғларининг қуйи ён бағирларида терак, юқорида тик, сандал, ҳимолай кедри, қорақарағай, оққарағай ўсади. Ғарбий Гат тоғлари ён бағри, Ганг ва Брахмапутра дельталари, Шарқий Ҳимолай тоғ олди доим яшил ўрмонлардан иборат. Ҳиндистонда ўсимликларнинг 21 минг тури тарқалган. Унда Ер юзида мавжуд бўлган барча ўсимликнинг ярмидан кўпини учратиш мумкин.\nҲайвонот дунёси хилма-хил. Сут эмизувчи ҳайвонларнинг 350 тури, қушларнинг 1600 дан зиёд тури бор. Ҳиндистон ҳудудида фил, маймун, каркидон, шер, қоплон, йўлбарс, мангуст ва бошқа ҳайвонлар яшайди, илоннинг деярли барча тури мавжуд. Мамлакатда 75та миллий боғ ва 420 дан ортиқ қўриқхона мавжуд. Йирик миллий боғлари: Казиранга, Манас, Дачиган, Дадва, «Гуллар водийси» (Уттар-Прадеш), Сариска ва бошқалар\nҲиндистон – дунёда энг кўпмиллатли мамлакатлардан бири. Ҳиндистонда турли тилларда сўзлашувчи бир неча юз миллат, элат ва қабила яшайди. Аҳолисининг 72 фоизини ҳинд-европа тилларининг ҳинд-орий тиллари гуруҳида сўзлашувчи халқлар – ҳиндустонийлар, маратҳлар, бенгаллар, бихарлар, гужаротлар, ориялар, ражастхонилар, панжобилар ташкил этади. Кашмири йлар дарий тил гуруҳига мансуб. Ҳиндистон жанубида, асосан, дравид тилларида, шимолий ва шимоли-шарқида тибет-бирма тилларида сўзлашувчи халқлар яшайди. Шаҳар аҳолиси 30 фоиз. Расмий тиллар – ҳинд ва инглиз тиллари. Аҳолининг кўпчилиги (83%) ҳиндуийлик динига эътиқод қилади; ислом (10%), христиан (2%), сикҳизм (2,5%) ва бошқа динларга эътиқод қилувчилар ҳам бор. Йирик шаҳарлари: Калькутта, Бомбай, Деҳли, Ченнай, Бангалор, Аҳмадобод, Ҳайдаробод, Пуна, Канпур, Нагпур, Жайпур, Лакҳнау.\nҲиндистон ҳудудида одамлар тош давриданоқ яшаган. Милоддан аввалги уч минг йилликнинг иккинчи ярми – икки минг йилликнинг биринчи ярмида Ҳинд дарёси водийсида юксак даражада ривожланган шаҳар маданияти вужудга келган (қ. Хараппа маданияти). Милоддан аввалги икки минг йилликнинг иккинчи ярмида Ҳиндистонга шимоли-ғарбдан орийлар кириб келиб, аввал Панжоб, кейинчалик Ганг дарёси водийсида жойлашдилар. Милоддан аввалги VI асрда Шимолий Ҳиндистоннинг шарқий қисмида, Ганг ва Жамна дарёлари ҳавзаларида Магадҳа давлати бўлган. Милоддан аввалги VI-IV аcрларда иқгисодий тараққиёт қадимий ҳинд жамиятида турмуш шароитларини анча ўзгартирди. Қуллар ва ёлланма ишчилар меҳнатидан деҳқончилик, ҳунармандчилик ва кончилик ишларида фойдаланилди. Ижтимоий зиддиятларнинг кучайиши диний-сектантлик ҳаракатини пайдо қилди, оқибатда буддизм ва жайнизм динлари вужудга келди. Милоддан авввалги IV аср ўрталарида Нандалар сулоласи даврида қарийб бутун Ҳинд дарёсининг водийси Магадҳа давлати тасарруфида бўлган. Магадҳа давлати равнақ топган даврда Ҳинд дарёси ҳавзасининг бир қисмини Ахоманийлар босиб олди. Милоддан аввалги 327-325 йилларда Ҳиндистонга Искандар Мақдуний бостириб кирди. Магадҳа давлатининг босқинчилик урушлари Маурийлар империяси даврида ҳам давом этди. Подшо Ашока ҳукмронлигида қарийб бутун Ҳиндистон ва ҳозирги Афғонистоннинг бир қисми Маурийларга қарашли эди. Милодий биринчи асрда Ҳиндистон шимолининг катта қисми кушонлар қўл остига ўтди. Кушонлар давлати емирилгач, IV-а.да Ҳ. шим.да яна Магадҳа давлати равнақ топди. Кейинчалик Гупталар сулоласи даврида Шимолий Ҳиндистоннинг талайгина қисми – шаркда Бенгалия қўлтиғидан ғарбда Панжоб ва Катхиявар яриморолигача бўлган ҳудуд Магадҳа давлати таркибига кирди. Худди шу даврда Деканда Вакатака, Паллавлар, Ванга каби давлатлар мавжуд бўлган. II-IV асрларда бу ерда қулдорлик тузуми емирила бошлаган.\nVI-XII асрларда Ҳиндистонда бир неча давлат мавжуд бўлган. VII асрнинг биринчи ярмида маҳаллий подшолардан бири Ҳарша Ҳиндистон шимолидаги бир неча давлатларни забт этиб, Ҳарша империясига асос солди. Бу империя 30 йил ҳукм сурди. VIII аср бошларида араблар Синдни босиб олдилар. XI аср бошларида Маҳмуд Ғазнавий Ҳиндистон шимолига бир неча марта ҳужум қилиб, Панжобнинг бир қисмини ўз давлати таркибига қўшиб олган. XII аср охири – XIII бошларида Ҳиндистон шимолини Ғурийлар давлати ҳукмдори Муҳаммад Ғурий забт этди. Унинг ўлимидан сўнг Ғурий ноибларидан бири Қутбиддин Ойбоқ Деҳли султонлигига асос солди.\nXIV-XV асрларда ҳинд рожаларининг ҳокимияти сақланган Ражпутанадан ташқари Ҳиндистон шимолида мустақил Жаунпур, Бенгалия, Гужарот, Малваҳамда Деканнинг шимолида Бахмоний султонлиги пайдо бўлди. Афғонларнинг лўдийлар сулоласи ҳукмронлиги даврида Ганг дарёси водийсининг талай қисми султонликка қўшиб олинди.\nXV аср охирида Ҳиндистонга дастлабки европалик мустамлакачилар – португаллар кириб кедди ва XIV асрнинг биринчи ярмида улар денгаз соҳилига жойлашиб олдилар. 1526 йилнинг апрелида Заҳириддин Муҳаммад Бобур Панипатдаги жангда Иброҳим Лўдийни енгиб, Деҳли султонлигини эгаллади ва Ҳиндистонда Бобурийлар давлатига асос солди (бу давлат 1858 йилгача мавжуд бўлди). XVII аср бошларида Ҳиндистонга Англия ва Голландиянинг Ост-Индия компаниялари суқилиб кирди ва португалларни Ҳиндистон билан олиб бораётган денгиз савдосидан маҳрум қилиб, мамлакатда қатор фактория (савдо-сотиқ пунктлари) оча бошлади. 1664 йил французларнинг Ост-Индия компанияси ҳам ташкил этилди. Бобурийлар ўртасидаги ўзаро ички кураш инглиз ва французларнинг Ост-Индия компанияларига Ҳиндистонда ҳарбий экспансия уюштириш имконини берди. Ҳиндистонда устунликка эришиш учун бу икки компания ўртасида Жанубий Ҳиндистонда бўлиб ўтган жанглар (1756-63) натижасида Англиянинг Ост-Индия компанияси ғолиб чиқиб, Бенгалияни забт этди, Карнатик ва Ауд хонликларини ўз вассалларига ай-лантирди. 1803 йил Деҳли босиб олингач, бобурий подшолар инглизларнинг Ост-Индия компаниясига мутлақ қарам бўлиб қолди. 1833 йил Ост-Индия компанияси савдо ташкилоти сифатида тугатилиб, унга Ҳиндистонни мустамлакачилик асосида бошқариш вазифаси юклатидди. Ҳиндистон секин-аста Буюк Британияга қишлоқ хўжалик хом ашёси етказиб берадиган базага айланиб қолди. XIX аср ўрталарида мустамлакачиларга қарши халқ қўзғалонлари бўлиб ўтди. 1857-59 йилларда бўлиб ўтган машҳур сипоҳийлар қўзғалони Ҳиндистоннинг кейинги тараққиётига таъсир кўрсатди. 1858 йил Ост-Индия компанияси тугатилиб, Ҳиндистонни бевосита Буюк Британия идора қила бошлади.\nXIX асрнинг 80-йилларидан мамлакатда халқнинг норозилик намойишлари, митинглар, иш ташлашлар авж олди. 1885 йил қатор миллий ташкилотлар бирлашиб, Ҳиндистон миллий конгрессига (ҲМК) уюшди. XX аср бошлари унда Б. Тилак бошчилигида сўл демократик оқим шаклланди. 1905-08 йилларда миллий озодлик ҳаракати янада авж олди. Айниқса, 1908 йилги Бомбай иш ташлаши муҳим аҳамиятга эга бўлди. Буюк Британия ҳукумати миллий озодлик ҳаракатини диний жамоа белгилари бўйича бўлиб ташлашга ҳаракат қилди ва 1906 йил Мусулмонлар лигаси партиясининг пайдо бўлишига кўмаклашди. Унга қарши ҳиндуларнинг Ҳинду махасабха (ҳиндуларнинг буюк иттифоқи) сиёсий ташкилоти тузидди. Биринчи жаҳон уруши даврида (1914-18) Ҳиндистон метрополия томонида урушда қатнашди. 1918 йилдан мустамлакачиликка қарши кураш янада авж олди. Бу даврда ҲМК раҳбарларидан бири бўлган Махатма Ганди мустамлакачиларга қарши курашнинг сатъяграха (куч ишлатмасдан қаршилик кўрсатиш) шаклини тарғиб қилди. Ганди таълимоти – гандизм ҲМК партиясининг расмий мафкурасига айланди. 1918-22 йилларда ишчилар ҳаракати кучайди. 1920 йил Бутун Ҳиндистон касаба уюшмалари конгресси ташкил этилди. 1923-27 йилларда миллий озодлик ҳаракати вақгинча сусайди. 1927 йил ҲМКда антиимпериалистик курашни фаоллаштириш тарафдорларини бирлаштирган сўл қанот вужудга кедди. Унга Ж. Неру ва С.Ч.Бос раҳбарлик қилдилар. 1929-30 йиллардаги жаҳон иқгисодий бўҳрони антиимпериалистик ҳаракатни янги босқичга кўтарди.\n1930 йил ҲМК М.Ганди раҳ-барлигида яна бўйсунмаслик кампаниясини бошлаб юборди. 1931 йил мартда ҲМК раҳбарлари мустамлакачи ҳукмрон доиралар билан музокара бошлади. Ҳар икки томон келиша олмагач, бўйсунмаслик кампанияси давом эттирилди. 1935 йил Англия парламенти Ҳиндистонни бошқариш тўғрисида ҳужжат (қонун) қабул қилди. Бунга кўра, вилоятларнинг мухтор ҳуқуқлари бир оз кенгайтирилди, уларда маҳаллий ҳукумат тузилди, лекин ҳокимият илгаригидек инглиз мустамлакачилари қўлида қолаверди. Мамлакатда бу реакцион ҳужжатга қарши намойишлар бўлиб ўтди. 1936 йил ҲМК империалистик кучларга қарши ягона фронт тузиш вазифа-сини илгари сурди. Иккинчи жаҳон уруши (1939-45) даврида Ҳиндистон антифашистик коалиция томонида бўлди. Уруш сўнггида Ҳиндистон билан Англия империализми ўртасида иқгисодий ва сиёсий зиддиятлар кескин кучайди. 1946 йил бошида армия, флот ва авиацияда инглизларга қарши оммавий чиқишлар бўлиб ўтди. 1946 йилнинг 18-23 февралида Бомбайдаги ҳарбий денгизчилар қўзғалони инқилобий ҳаракатнинг юқори чўққиси бўлди.\nАнглия ҳукумати миллий ҳаракат раҳбарлари билан музокара бошлаб, 1946 йил баҳорда Ҳиндистонга доминион мақомини беришга қарор қилганлигини эълон қилди. 1946 йил августда Ж. Неру бошчилигида муваққат ҳукумат тузилди. Миллий озодлик ҳаракатининг авж олиб кетиши натижасида инглиз мустамлакачилари Ҳиндистондан чиқиб кетишга мажбур бўдди. 1947 йил 15 авггустда Ҳиндистон ҳудудида икки мустақил давлат – Ҳиндистон (асосан, ҳиндулардан иборат) ва Покистон (асосан, мусулмонлардан иборат) доминионлари вужудга келди. Ҳиндистоннинг биринчи бош вазири ҲМК етакчиси Ж.Неру бўлди. 1950 йил 26 январда Ҳиндистон суверен республика деб эълон қилинди. Мамлакатда аграр ислоҳотлар ўтказила бошланди. Саноатда давлат секторини яратиш ва уни ривожлантириш, қишлоқ хўжалигида заминдорлик ер эгалигини тугатиш йўллари белгиланди. 1964 йил майда Ж.Неру вафотидан сўнг ҲМК партиясининг аҳволи оғирлашди. 1965 йил кузда Ҳиндистон – Покистон можароси юз берди. 1966 йил Тошкент учрашувида имзоланган Тошкент декларацияси икки мамлакат ўртасидаги низоларни ҳал қилинишига асос бўлди. 1966 йил январда Л.Б.Шастри вафотидан сўнг Ж.Нерунинг қизи – И.Ганди Ҳиндистон бош вазири бўлди. 1977 йил мартда парламентга ўтказилган сайловда Жаната парти (партияси) ғолиб чиқди. Бу ҲМКнинг кейинги 30 йил (1947-77) мобайнидаги биринчи йирик мағлубияти эди. Жаната парти етакчиси М.Десаи Ҳиндистон республикасининг тўртинчи бош вазири бўлди.\n1977 йил мартдаги мағлубиятдан кейин ҲМК партияси инқироз даврини бошидан кечирди. Партиянинг бир қанча кўзга кўринган рахбарлари Жаната партига ўтиб кетди. 1978 йил январда собиқ Бош вазир И.Ганди ва унинг бир қанча тарафдорлари ҲМКдан чиқиб, янги партия – ҲМК(И)ни туздилар. 1980-89, 1991-96 йиллар ва 2004 йилдан ҲМК (И)] ҳокимият тепасида. Ҳиндистон – 1945 йилдан БМТ аъзоси. 1991 йил 26 декабрда Ўзбекистоннинг суверенитетами тан олган ва 1992 йил 18 мартда дипломатия му-носабатлари ўрнатган.\nМиллий байрамлари: 26 январь – Республика куни (1950) ва 15 август – Мустақиллик куни (1947).\nБу ўлкага Исломни Саодат асридан бошлабоқ мусулмон савдогарлар, дипломатлар олиб кира бошлаган. Кейинчалик Ислом мусулмонларнинг ҳарбий юришлари давомида ёйила бошланди. Жумладан, VII аср охирида Ироқнинг қудратли ҳокими Ҳажжож ибн Юсуф невараси Муҳаммад ибн ал-Қосим Ҳинд водийсининг Мўлтонгача бўлган бутун пастки қисмини босиб олди. У Ҳиндистонда узоқ қолмади, лекин шундан буён Синдни ва ҳатто жануби-ғарбий Панжобни араблар халифалигининг бир қисмига айлантирган эди. Шундан сўнг Ҳиндистонга кўплаб мусулмон саркардалар ҳужумлар уюштирган ва ушбу ҳудуддаги энг йирик давлатларни кўпинча мусулмонлар бошқариб келган.\nВа ниҳоят 1526 йили Заҳириддин Муҳаммад Бобур Ҳиндистонга бостириб келди. Бу мамлакат 500 йил мобайнида, Синд ва Мўлтон эса 800 йил мусулмон мамлакати бўлиб турди. Ҳиндистон кенг мусулмон дунёсининг бир қисми сифатида халифаликнинг руҳий таъсирида бўлди. Унга барча осиёликлар Дар ул-Ислом (Ислом қароргоҳи) деб қарашарди. Бутун Ислом дунёсидан бу ерга оқиб келган мусулмон руҳонийлари, файласуфлари, фозиллари ва шоирлари, маърифатпарварлари ва мутафаккирлари ўзларини уйларидагидек ҳис қилардилар. Бу ерда ҳамма жойда дорилфунунлар ва билимларнинг катта мухлислари мавжуд эди. Кашмир ҳокими Искандар Бут Шикан ва Искандар Лўдийдан бошқа мусулмон ҳукмдорлари ҳиндларнинг диний ва маданий анъаналарига ҳеч қачон аралашмаганлар, уларга ҳурмат билан қараб, давлат фаолиятига жалб қилганлар, юксак лавозимларни ишониб топширганлар, ҳарбий хизматга олиб, лашкарбошиликка тайинлаганлар, хуллас, бегона билмаганлар. Халққа оддий дунёвий ва мажбурий исломий маънавий маърифат бериш соҳасидаги ишларни Лахўрлик Дата Ганж Баҳш, ажмерлик Хўжа Мўйниддин, деҳлилик Хўжа Бахтиёр Қоқий, пакпаттанлик Бобо Фарид, мўлтонлик Шайх Баҳовуддин Закария, баҳовалпурлик Маҳтум Жаҳониян Жаҳонгашт, деҳлилик Шайх Низомиддин Авлиё, бирлашган вилоятлар вакили Аҳмад Собир Қалйарий, бенгаллик Жалолиддин Табризий ва деканлик Хўжа Гесув сингари мусулмон руҳонийлари бошқариб боришарди. Ўзлари бўлган ҳамма жойда билим зиёсини сочадиган бу йирик дин арбобларига мусулмонлар ҳам, ҳиндлар ҳам бирдек қулоқ солардилар. Маърифатчилик фаолияти туфайли Ислом динини қабул қилганларнинг аксарияти шундай иш тутишарди. Бу руҳонийларнинг ҳаммаси маърифат тарқатиш билан шуғулландилар. Низомиддин Авлиё холжийлар салтанатида, Хўжа Гесув Дароз эса XV аср бошида шундай фаолият кўрсатишди. Улар Аллоҳ марҳаматига оддий ишончни, ҳалолликдан, ҳамдардликдан, Парвардигорга яқинликдан роҳатланишни, кишиларнинг ўзаро бир-бирлари олдидаги бурчи ва масъулиятини, тоат-ибодатнинг кучи, эътиқоднинг гўзаллигини ўргатиб бордилар. Лекин ўз фикрларини ҳеч қачон зўрлик билан тиқиштиришмас ва кўплаб тарафдорларга эга эдилар. Улар бу мамлакатда Ислом динини оммалаштирдилар.\nУларнинг оддий таълимотлари ҳар доим кам сонли ва имтиёзли табақалар дини бўлиб келган ҳиндлар эътиқодига аста-секин таъсир эта бошлади. Бу дин то XIX асрда Ҳиндистондаги бхагатлар гуруҳи (халқ авлиёлари), яъни Панжобда Гуру Нанак, марказий Ҳиндистонда – Рамананд ва Кабир, Бенгалда – Чайтанийа, Ражпутан ҳамда Нанадевада – Даду ва Махарараштрада бошқа гуруҳлар исён кўтарганларига қадар шундай мавқени сақлаб қолди. Бу авлиёларнинг ҳаммаси севги-муҳаббат, яхшилик, саховат, оддий эътиқод ва мухлислик, инсонга ҳамдардлик ва меҳр туйғуларини сингдира бошладилар. Улар таълимоти тезда оммалашиб, тарафдорлар орттира борди, бхагатларнинг ҳар бири панс (диний таълимот) бошчисига айланиб, халқни уйғотишга ҳисса қўшди. Ҳиндлар уларнинг ўтмишини ўрганиб, мавжуд шарт-шароитларни яхшилашга киришдилар. Яна юз йил ўтгач, бу ҳаракат ўзгариб кетди: у ҳиндлар орасида адабий жонланишни, яна икки юз йилдан кейин эса ижтимоий-сиёсий уйғонишни келтириб чиқарди. XVIII асрга келиб ҳарбий доираларда, Панжобда сиқҳлар, Ғарбий Ҳиндистонда махраттанлар орасида тўла-тўкис шаклланган мазкур ҳаракат бенгалларни маданиятга ошна қилди, халққа маърифат тарқатди. Ҳиндларда миллий руҳ туғилишига, уларнинг мусулмонлардан қўрқуви барҳам топишига ва британияликларга нисбатан нафрат уйғонишига асосий сабаб бўлди. Шу жиҳатдан, ҳиндлар миллий руҳининг илдизлари жуда қадимийдир.\nҲозирги вақтда Ҳиндистонда Ислом динига эътиқод қилувчилар сон жиҳатдан ҳиндулик динига эътиқод қилувчилардан кейин иккинчи ўринда туради. Ҳиндистон мусулмонлари 176 миллиондан ортиқ, умумий аҳолининг 14,4 фоизи.\nҲиндистон мусулмонлари сон жиҳатидан Индонезия ва Покистон аҳолисига ета олгани йўқ ҳозирча, бироқ уларнинг сони йилдан йилда ортишда давом этмоқда.


Президент паралимпиячилар иштирокида “Матонат мактаби” очишни таклиф қилди\n14:59 / 10.09.2021\nПрезидент Шавкат Мирзиёев пара-спорт бўйича юқори натижаларга эришган спортчи ва мураббийларни кенг жалб этган ҳолда, Миллий паралимпия қўмитаси таркибида “Матонат мактаби”ни ташкил этишни таклиф қилди.\n“Афсуски, ҳозирги вақтда ёшлар орасида ҳаётда озгина тўсиқ ёки қийинчиликка учраса, ўзини йўқотиб, умидсизликка тушиб қоладиган, ножўя йўлларга кириб кетадиган йигит-қизлар ҳам йўқ эмас. Лекин Ўзбекистоннинг барча болалари – яхшиси ҳам, ёмони ҳам менинг болаларим. Уларга мен жавобгарман.\nСизлар, ҳурматли спортчиларимиз, таълим масканларида, меҳнат жамоаларида, айниқса, маҳаллаларда ёшлар билан учрашиб, ўз ҳаётингиз, машаққатли йўлларингиз, қийинчиликларни қандай енгиб ўтаётганингиз ҳақида сўзлаб берсангиз, улар албатта, сизларга эргашади.\nБир ой муддатда “Матонат мактаби”ни ташкил қилиш ва уни қўллаб-қувватлаш бўйича қарор лойиҳаси киритилиши лозим. Бугунги қаҳрамонларимизнинг Токиода эришган ютуқ ва зафарларини кенг тарғиб қилиш, оммалаштириш керак.\nЮртимизда чинакам матонат эгалари жуда кўп. Яқинда 3 фарзандига қўшиб яна 6 нафар болани асраб олган оила ҳақида эшитдим. Мана бу ҳақиқий матонат. Бундай фидойи, олийжаноб инсонлар, ғолибларни барчага намуна қилиб кўрсатиш керак.\nЧунки тақдир синовларига мардона бардош бериб, сабр-тоқат ва шукроналик руҳи билан, ҳаётда ўз муносиб ўрнини топиб яшаётганларининг ўзи катта жасорат ва қаҳрамонлик намунасидир.\nСизларнинг ғалабангиз минг-минглаб ёшларимизни янада юксак марралар сари руҳлантиради. Сизлар юртимиз спортининг шонли анъаналарини муносиб давом эттириб, дунёдаги энг нуфузли мусобақаларда Янги Ўзбекистон байроғини баланд кўтарасиз, деб ишонаман”, – деди президент 10 сентябр куни Токио паралимпиадаси иштирокчилари билан учрашувда.


Aвтомобилни гувоҳномасиз бошқариш ҳуқуқини олган ягона инсон — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Bu qiziq/Aвтомобилни гувоҳномасиз бошқариш ҳуқуқини олган ягона инсон\nуюк Британия қироличаси Елизавета II да паспорт йўқ, лекин у бутун дунё бўйлаб ҳеч бир тўсқинликсиз ҳаракатлана олади.\nБритания монархиясининг расмий сайтида айтилишича, паспортлар қиролича номидан чиқарилиши сабабли, унинг ўзига бу ҳужжатнинг кераги йўқ. Қироллик оиласининг бошқа барча аъзолари эса паспортга эга. Шунингдек, қиролича Буюк Британияда автомобилни гувоҳномасиз бошқариш ҳуқуқини олган ягона инсон саналади.


Вадим Немков илк ҳимоя жангини ўтказади\n12 ноябрь, 2020, 14:32\nУ "Bellator" промоушенининг чемпиони ҳисобланади\nЯримоғир вазнда "Bellаtor" чемпиони Вадим Немков Фил Дэвисга қарши биринчи ҳимоя жангини ўтказади. Бу ҳақида ташкилот президенти Скотт Кокер айтиб ўтди.\n“Дэвис ўтган сафар Немковга қарши ажойиб жанг ўтказган эди. Шунинг учун биз унга реванш тақдим этмоқдамиз. Ўшандан бери Фил жиддий ишларни амалга оширди. Дэвис Мачидани мағлубиятга учратди ва биринчи рақамли даъвогарга айланди”, - деб таъкидлади Кокер.\nЖанг санаси борасида маълумот берилмаган.\nЭслатиб ўтамиз, 28 ёшли россиялик “Bellator 244” доирасида яримоғир вазн тоифасида Раян Бэйдерни техник нокаут билан мағлуб этиб, ушбу дивизион чемпионига айланганди. Немков ва Дэвис ўртасидаги биринчи жанг 2018 йил ноябрь ойида “Bellator 209” турнири доирасида бўлиб ўтган, унда Немков ҳакамлар қарори билан ғолиб, деб топилганди.\nВидео "Bellator" жангчиси супер оверхенд зарбаси эвазига нокаут қайд этди (Видео)


Хатирчида чемпион қизнинг онасига уй-жой топширилди - Darakchi\nХатирчида чемпион қизнинг онасига уй-жой топширилди\nСПОРТ 17.10.2019, 14:46\nТумандаги 22-умумтаълим мактабининг 6-синф ўқувчиси Шаҳризода Башриддинова эндигина 13 ёшга тўлганига қарамасдан спортнинг шахмат тури бўйича тўрт карра Ўзбекистон, бир марта Осиё(Сингапур 2015 йил) чемпиони бўлган.\nШаҳризода жорий йил ёзида Қирғизистоннинг Иссиқкўлида ўтказилган Халқаро турнирда ҳам ҳам тенгқурлари орасида тенгсиз бўлди. Куни кеча эса чемпионнинг онаси Юлдуз Пардаевага икки сотихли намунавий уй-жойнинг калити топширилди.\nМазкур уй туманнинг “Обод қишлоқ” дастурига киритилган Истиқлол МФЙ бунёд этилган. Ушбу қишлоқ муаммоларини атрофлича ўрганган комиссия аъзолари ёлғиз ўзи уч фарзандни (жумладан Шаҳризодани)тарбиялаётган Юлдуз Пардаевани уй-жой шароитини яхшилашга муҳтож деб топиб, навбатга тавсия этишган эди. Шу асосда мазкур оилага ажратилган уйнинг бошланғич тўлови(47 миллион сўм) “Хотин-қизларни ва оилани қўллаб-қувватлаш” жамоат фонди ҳисобидан тўлаб берилди.\nТаъкидлаш жоиз, туманда шу куни 20 оила ҳовли тўйини нишонлаган бўлса, уларнинг тўрттаси Ю. Пардаева сингари уй-жойга эҳтиёжи “Обод қишлоқ” Давлат дастури доирасида аниқланган фуқаролар ҳисобланади.\nОсиё чемпионати Тошкент, Наманган ва Олмалиқдаги стадионларда ўтказилади\nМайк Тайсон ва Рой Жонс жанги 28 ноябрда бўлиб ўтади\n#uydaqol! # hayotgaqoʻshil! челленжида дастлабки ғолиблар аниқланди


06.03.2018 13:47 0 564\nЖорий йилнинг 4 март куни Тошкент вилоятининг Янгийўл шаҳрида кўнгилсиз воқеа содир бўлди. Бу ҳақда ИИВ Жамоатчилик ва оммавий ахборот воситалари билан алоқалар бошқармаси хабар берди.\nВилоятнинг Янгийўл шаҳрида яшовчи, 1960 йилда туғилган М.Улхўжаеванинг уйида куёви, Қуйичирчиқ туманида яшовчи, 1978 йилда туғилган маст ҳолдаги Б.Утабоев билан ўртада жанжал келиб чиқади. Оилавий жанжал пичоқбозликкача бориб етади.\nБ.Ўтабоев қайнонаси билан жанжалда унинг бош, қорин ва елка қисмларига пичоқ билан уриб, жароҳат етказади. Аларни ажратмоқчи бўлган Б.Утабоевнинг турмуш ўртоғи, 1988 йилда туғилган С.Утабоеванинг бошига эса тош билан уриб жароҳат етказган.\nНатижада М.Улхўжаева ва С.Утабоевалар касалхонага ётқизилган. Б.Утабоев эса қўлга олинган.\nқайнона пичоқ аёл маст\nҲуқуқ 28/12, 14:04


Ўзбекистонликлар бу йил Ҳажга бориш учун қарийб 63 млн сўм тўлаши керак бўлади\nЎзбекистонда “Ҳаж-2022” мавсуми учун 1 нафар зиёратчига тўлов миқдори 62 миллион 900 минг сўм (Марказий банкнинг бугунги курси билан тақрибан 5 минг 720 АҚШ доллари) этиб белгиланган.\nБу ҳақда 3 июнь куни АОКАда ўтказган брифингда Дин ишлари бўйича қўмита ахборот хизмати раҳбари Илҳом Маърупов маълум қилди.\nМулозим нарх ошишига Саудия ҳукумати томонидан ҳаж сафари нархига таъсир қилувчи қўшимча солиқ ва мажбурий тўловлар жорий қилингани, коммунал, транспорт, электр-энергия ва бошқа хизматлар учун тўловлар миқдори бир неча баравар ошгани сабаб бўлганини урғулаган.\nБундан ташқари, Ҳаж амалларини ташкил этувчи муассасалар хизматларига 2022 йилда янги мажбурий тўловлар жорий этилган. Шу боис, Маъруповга кўра, дунё мамлакатлари учун ҳаж хизматлари нархи ўртача 40-45 фоизга кўтарилган.\nБу йил Ўзбекистондан 10 865 киши Ҳаж сафарига бориши кутилмоқда. Пандемиядан аввалги 2019 йилда бу кўрсаткич 7 200 га тенг эди. Каримов ҳукмронлиги даврида ўзбекистонликлар учун Ҳаж квотаси 5000 дан оширилган эмас.


Дунё бўйлаб 140 та давлат, ривожланаётган ва деярли барча ўтиш давридаги иқтисодиётларнинг тўртдан уч қисми иқтисодий ҳудудлардан фойдаланиб келмоқда. Сўнгги йилларда уларнинг сони тез ўсмоқда ва ушбу тизимдан фойдаланаётганлар 500 баробарга ошди.\n«World Investment Report»нинг 2019 йил якунлари бўйича эълон қилган маълумотига кўра, 147 та давлатда 5 380 дан ортиқ иқтисодий ҳудудлар мавжуд. Уларнинг аксарияти бож олинмайдиган фаолиятни йўлга қўйган. Тарифлардан халос бўлиш ва энг муҳими, чегаралардаги юк таъминоти тартиб-таомилларининг мукаммал занжирини ташкил этишга асосий эътиборни қаратади.\nРивожланаётган мамлакатларда, аксинча, уларнинг асосий мақсади тўғридан-тўғри хорижий инвестицияларини жалб қилиш орқали ишлаб чиқаришни йўлга қўйиш, диверсификация ва модернизация қилишга қаратилган. Мисол учун, бугун Хитой иқтисодиёти ўсиш суръатлари бўйича дунёда иккинчи ўринда бўлиб, бунга жаҳондаги бизнес муносабатларни зудлик билан ўзгартира олгани сабабли эришган. Арзон иш кучи шиппаклардан тортиб мобиль телефонларгача бўлган турли маҳсулотларнинг нархи арзонлашишига сабаб бўлди. Қолаверса, Хитой Африкада энг йирик инвесторга айланди, шу сабаб Пекин Европа ёки Американи эмас, айнан «қора қитъа»ни ўзининг асосий ҳамкори ҳисоблайди.\nАлоҳида қайд этиш лозимки, Хитой тараққиётида эркин иқтисодий ҳудудларнинг ўрни катта бўлган. Айни пайтда бу ерда тўртта махсус иқтисодий зона фаолият кўрсатмоқда – Шенчжен, Чжухай, Шантоу ва Сямен. Бундан ташқари, 14 та эркин савдо ҳудуди, 53 та юқори ва янги технологиялар ҳудуди, хорижда таҳсил олган мутахассисларга мўлжалланган 70 дан ортиқ илмий-техник ҳудуд, экспортга мўлжалланган маҳсулотларни қайта ишлайдиган 38 та ҳудуд бор.\nУмуман, мамлакат иқтисодиётининг рақобатбардошлигини оширишда асосий эътибор ҳудудлар табиий ресурслари ҳамда индустриал салоҳиятидан фойдаланиш ва экспорт тизимини кучайтиришга қаратилмоғи лозим. Айнан шу ўринда хорижий инвестицияларни жалб этишнинг унумли шакли бўлган замонавий эркин иқтисодий ҳудудларни ташкил қилиш алоҳида аҳамият касб этади. Айнан ушбу йўналишда жаҳон тажрибасида кенг қўлланилаётган ва ўз самарасини бераётган бир қатор иқтисодий чора-тадбирларни қайд этиш жоиз.\nИқтисодий ҳудудлар Хитойда инвестиция киритиш учун энг қулай шароитлар яратилган минтақадир. Хорижий инвестицияларнинг асосий қисми ҳам айни шу ерда тўпланган. Даромад солиғи 15 фоиз бўлиб, рўйхатга олиш узоғи билан 1 ҳафта ичида амалга оширилади. Ускуналар олиб кирилаётган пайтда божхона солиғидан озод этилади. Маблағ киритган инвесторга у чиқиб кетаётганда қўшимча қиймат солиғи қайтариб берилади.\nХитой Евроосиё давлатларига мурожаат қилиб, янги Буюк ипак йўлининг Иқтисодий лойиҳасига бағишланган режалари билан ўртоқлашди. «Ягона тақдирга эга – инсоният» номли концепция янги, катта, жиддий ва мураккаб бўлса ҳам ниҳоятда пухта ишланган бўлиб «глобал бошқарув»да: сиёсий келишув йўлларини қидириш, қитъалараро ягона инфратузилма тармоғини яратиш, савдо алоқасини яхши йўлга қўйиш, валюта-молиявий оқимига кенг йўл очиш, инсоният ҳаётининг турли тармоқларидаги амалий ҳамкорликда гуманитар алоқаларни ривожлантириш каби бешта муқобил вариантни ўз ичига олди. Машриқдан Мағрибга қараб йўл оладиган дунёдаги энг йирик, энг узун Янги буюк ипак йўллари бўйлаб ҳали қанчадан-қанча эркин, алоҳида, махсус иқтисодий ҳудудлар ташкил этилади.\nЖанубий Хитой денгизи ороллари қадимда бўрон турганда ёки савдо кемаларига қароқчилар томонидан хавф туғилганда катта юк билан кетаётган кемалар учун паноҳ бўлган экан. Эндиликда бу «тинчлик, осойишталик соҳили» – давлатлар ўртасидаги савдо-сотиқни ривожлантириш, аҳоли турмуш даражасини кўтаришга хизмат қилмоқда.\nМаълумки, Қошғар – Хитойнинг Марказий Осиё давлатлари билан бевосита чегарасида жойлашган минтақа. Пухта ўйланиб қилинган ҳисоб-китоб тўғри чиқди, мақсад амалга ошди, деб бугун бемалол айтиш мумкин. Сўнгги йилларда бу ерга Марказий Осиё давлатларидан меҳмонлар ва тадбиркорларнинг келиши сезиларли даражада ўсди. Маълумотларга кўра, бор-йўғи 15 минг аҳолиси бўлган Хоргос шаҳарчасига бугун кунига 10 мингга яқин ишбилармон, тадбиркор ва сайёҳ ташриф буюрмоқда.\nУйғур автоном провенциясида инвестиция ва ташқи савдо операциялари бўйича амалга оширилган ишлар ҳажми маблағ ҳисобида 13 миллиард юанни ташкил қилди. 2010 йилдан бошлаб Синсзян чегара олди савдосида, Хитойда инвестиция соҳасида биринчи бўлиб ҳисоб-китобни миллий валютада – юанда юргиза бошлади. Бу Хитойнинг Марказий ва Ғарбий Осиё давлатлари билан савдо-сотиқ ишларини юритишда олдинга ташланган жиддий қадам бўлди.\nКелгусида, юқорида келтириб ўтилган иқтисодий зоналарда ишлаб чиқаришни самарали ташкил этишни янада кучайтириш, янги турдаги ишлаб чиқариш ва хизмат кўрсатиш корхоналари ва фирмаларини яратиш, уларнинг эркин фаолият юритишлари учун қулай инфратузилма яратиш зарур. Бу каби ижтимоий-иқтисодий ислоҳотларнинг амалга оширилиши иқтисодий зоналарнинг ривожланиши билан бирга, Ўзбекистон ялпи ички маҳсулоти ўсишида муҳим аҳамият касб этади.\n🕔12:55, 26.06.2020 ✔96\n✔ 96 🕔 12:55, 26.06.2020


Раҳматулло Бeрдимуродов: «Навбаҳор»ни тарк этишни истамагандим» - 20 Ноября 2009 - ФК "Навбахор" фан клуби сайти\nГлавная » 2009 » Ноябрь » 20 » Раҳматулло Бeрдимуродов: «Навбаҳор»ни тарк этишни истамагандим»\nРаҳматулло Бeрдимуродов: «Навбаҳор»ни тарк этишни истамагандим»\nНиҳоят, бу йилги футбол мавсуми ҳам ўз интиҳосини топиб боряпти. Хабарингиз бор, ушбу якунланган мавсумда Тошкентнинг «Пахтакор» жамоаси ўз мухлисларини унчалик хурсанд эта олмади. Ички чемпионатда ҳам, Осиё чемпионлари лигасида ҳам мухлислар кутган натижа бўлмади. «Пахтакор»га фақат Ўзбекистон кубогигина юпанч вазифасини ўтаб берди. Албатта, бундай омадсизликнинг ўзига хос бир нечта сабаблари бор эди. Олдинлари захира ўриндиғидаги футболчилар сони билан мақтанган клубга бу мавсум захирадаги футболчилар етишмади. Мавсум бошида «Навбаҳор»га ижарага берилган Раҳматулло Бердимуродов давралар оралиғида яна «Пахтакор»га қайтади. Қисқа вақт ичида «Навбаҳор»нинг етакчи ўйинчисига айланган Раҳматулло Бердимуродов жамоани тарк этдию «Навбаҳор»нинг ўйини ўзгарди-қолди! Унинг «Навбаҳор» сафида киритган бир-биридан ажойиб учта голи ҳали-ҳамон мухлисларнинг ёдида. Айниқса, бурчак тўпидан киритган иккита голини айтмайсизми? Куни кеча моҳир ҳимоячи билан суҳбатда бўлдик. Раҳматулло бетоб бўлишига қарамай, суҳбатдан қочмади. Суҳбатимиз асосан унинг собиқ жамоаси «Навбаҳор» ҳақида борди. Унинг суҳбат давомидаги фикрларини эътиборингизга ҳавола этяпмиз.\nР.Бердимуродов: — Чемпионатнинг сўнгги турида «Пахтакор» «Бухоро» меҳмони бўлиб, дуранг натижа қайд этди. Ушбу учрашувга бетоблигим сабабли бора олмадим. Лекин ҳар дақиқа учрашувнинг боришини жамоадошларимдан сўраб, билиб турдим. Якунланган чемпионатимиз қизиқарли ўтди, дейишим қийин. 1-2-ўрин эгалари мавсум аввалидан маълум эди. Юртимизда «Бунёдкор» ва «Пахтакор» даражасидаги жамоалар ҳозирча учрамаяпти. Шундай экан, фақатгина кучли олтилик ва олий лигада жон сақлаб қолиш учун курашлар қизғин ўтди. Шахсан ўзимга «Насаф» ва «Олмалиқ» жамоалари кўрсатган ўйинлар манзур бўлди. Лекин бу йилги ҳакамликдан кўнглим тўлмади. Бир нечта жамоалар айнан ҳакамлардан азият чекишди. Юртимизда савияли ҳакамлар бисёр ва келгуси мавсумда бундай кўнгилхираликлар бўлмаслигига умид қилиб қоламан.\n«Пахтакор» мавсумга таёргарлик пайтида мени бир йилга Наманганнинг «Навбаҳор» жамоасига ижарага берди. Бироқ мени ҳар қандай пайтда жамоага қайтариши мумкин эди. Наманганда бир давра тўп сурганимдан сўнг яна «Пахтакор»га қайтдим. Айтиб ўтишим керакки, мен ўз истагим билан «Навбаҳор»ни тарк этганим йўқ. «Пахтакор»нинг бир неча аъзолари ёшлар ўртасидаги ЖЧда қатнашишини инобатга олиб мураббийлар мени «Пахтакор»га қайтаришганди. Тўғрисини айтганда, Наманганни тарк этгим келмаганди. Ўша пайтларда «Навбаҳор»да молиявий муаммолар кўзга ташланаётган эди. Шу боис кўпгина футболчилар жамоани тарк этишганди. Шунда аксарият мухлислар «Навбаҳор»да пул йўқлиги учун Рахматулло жамоадан кетди, деб ўйлашди. Ўзимга қолганда «Навбаҳор»да пулсиз ҳам ўйнашга тайёр эдим. Молиявий қийинчиликлар ҳамма жамоада учраб туради. Бу вақтинчалик ҳолат. «Навбаҳор»да ўз ўйинимни топиб бораётган эдим. Наманганни тарк этишни истамагандим? «Пахтакор»га қайтганимдан сўнг яна захирада қолиб кетишимни билгандим. Шу боисдан «Навбаҳор»дан кетгим келмаганди. «Пахтакор»га қайтганимдан сўнг асосан ўринбосарлар таркибида ҳаракат қилиб, баъзида захирадан асосий таркибга қўшилардим. Таркибдаги йўқотишлар туфайли сўнгги турларга келиб, асосий таркибда ҳаракат қилдим. Анзур Исмоилов, Илҳом Суюнов каби футболчилар жароҳат олганидан сўнг, гоҳ қанотда, гоҳ марказда тўп сурдим. «Пахтакор»да кўрсатган ўйинимдан қониқмадим. Тошкентда эркин ҳаракат қила олмадим. Наманганда эса аксинча бўлганди.\n«Пахтакор» билан амалдаги шартномам яна икки йилдан сўнг ўз поёнига етади. Агар «Навбаҳор»дан яна чорлов бўлса ҳамда ҳар икки жамоа ўзаро келиша олса, яна Наманганга қайтган бўлардим. Сергей Ковшов мени яхши билади ва жамоасига нима етишмаётганини сезиб турибди. Лекин масаланинг яна бир томони борки, келгуси мавсумда «Навбаҳор»ни Сергей Ковшов бошқармаслиги ҳақиқатга яқинроқ. Биринчи даврадан сўнг жамоани бир нечта футболчилар тарк этгач, наманганликларнинг ўйинида пасайиш кузатилди. Ҳар бир ўйин олдидан собиқ жамоадошларим билан боғланиб, уларга омад тилаб турдим. «Навбаҳор» асосан ёшларга таяниб, мавсумни якунлади. Жамоа олий лигадаги ўрнини сақлаб қолганидан хурсандман. Раҳбарларнинг эътиборсизлиги ҳам «Навбаҳор»нинг шу кўйга тушиб қолишига сабаб бўлди.\n«Пахтакор» бу мавсум мухлислар кутган ўйинни намойиш этолмади, деб кўпчилик фикр билдиряпти. Жамоамиз чемпионлар лигасида чорак финалгача етиб бора олди. Менимча, жамоанинг шу таркиби билан 1/4 финалгача борганлигининг ўзи катта ютуқдир. Бундан ортиғини кутиш, менимча, нотўғри бўларди. Шунингдек, Ўзбекистон кубоги финалида асосий рақибимиз — «Бунёдкор»ни мағлуб этиб, Кубок эгаси бўлдик. Мураббийимиз Виктор Жалилов ҳақида ҳам турли ҳил фикрлар бўляпти. Мен Жалиловни тажрибали мутахассис деб биламан. Юқорида айтиб ўтганимдек, шу таркибимиз билан кубокнинг эгаси бўлганимизга ҳам Жалилов сабабчидир.\nБашорат қилишни ёқтирмайману, лекин тахминимча, Одил Аҳмедов якунланган чемпионатнинг энг яхши ўйинчиси бўлади. Бу борада Ривалдонинг ҳам имкониятлари юқори. Энг яхши мураббийга келсак, фикримча, «Олмалиқ» бош мураббийи Игор Шквирин бу унвонга лойиқ.\nЎзим Мадриднинг «Реал» жамоаси мухлиси бўлганим учун бўш вақтимда «Қироллик клуби» ижросидаги ўйинларни кўпроқ томоша қиламан. Яна теннис ҳам ўйнаб тураман. Шунингдек, бўш вақтим бўлди дегунча оилам даврасига шошиламан.\nКатегория: Навбахор хакида | Просмотров: 615 | Добавил: jamcoolboy | Рейтинг: 0.0/0\n3 ABDULLO23 (02.12.2009 12:45) [Материал]\nNAVBAHORDA YIG'IN BOSHLANDIMI ?\nBOSHLANMAGAN BULSA QACHON BOSHLANADI?\n2 ABDULLO23 (02.12.2009 11:27) [Материал]\nRAXMATILLONI RASMINI KUCHIRIB OLAY DESAM PAXTANI FORMASIDA EKAN ......ESSIZ!!\nADMINLA RASMLADAN BUSA BERILA ANCHADAN BUYON QIDIRIB YURIBMAN\n1 ABDULLO23 (02.12.2009 11:17) [Материал]\nRAHMATILLO HAQIQATDAN HAM JONKUYAR FUTBOLCHI EDI GAPLARIDAN HAM MA'LUM BO'LIB TURIBDI "Ўзимга қолганда «Навбаҳор»да пулсиз ҳам ўйнашга тайёр эдим. Молиявий қийинчиликлар ҳамма жамоада учраб туради. Бу вақтинчалик ҳолат. «Навбаҳор»да ўз ўйинимни топиб бораётган эдим. Наманганни тарк этишни истамагандим? "\nBU BOLANI SOTIB OLISH KERAK NAMANGANLIK BUMASAYAM NAVBAHORGA JONKUYAR


Ўзбекистон “қора бозор”ида АҚШ долларининг нархи ўйнаяпти\nЎзбекистон “қора бозор”ида АҚШ валютасининг сўмга нисбатан қиймати яна пасайди. Саррофлар 24 ноябр куни тушгача 1 АҚШ долларини 5200 сўмдан сотиб олди. Ҳолбуки, 22 ноябр куни 1 АҚШ долларининг қиймати 6200 сўм эди.\nВалютанинг “қора бозор”даги реал курси доимий бериб бориладиган интернетдаги www.dollaruz.com сайтида валютанинг харид нархи 24 ноябрь куни эрталаб 5200 сўм, сотиш баҳоси эса 5400 сўм экани қайд этилган эди. Тушдан кейин эса олиш баҳоси 5600, сотиш баҳоси эса 5900 сўм бўлди.\n“Кеча АҚШ долларининг қиймати туша бошлаган эди. Аввал 6000 сўм, сўнг 5800 ва 5600 сўмгача тушди. Мана 5200 сўмгача харид қиляпмиз. Лекин кўпчилик валютачиларимиз доллар сотиб олишдан чўчиб қолишди. Соат сайин қиймат тушиб боряпти”, дейди Олой бозорида саррофлик қилувчи Шуҳрат.\nМобиль мухбирларимизга кўра, пойтахтнинг Қўйлиқ, Фарҳод ва Эски Жўва бозорлари ҳудудида фаолият кўрсатаётган саррофлар мижозлардан йирик миқдорда доллар сотиб олишдан эҳтиёт бўлиб туришибди.\nШунингдек, вилоятлар марказларидаги қора бозорларда ҳам валюта курси пасайган.\n“Йирик валютафурушлар доллар қийматининг сўмга нисбати соат сайин пасайишини, ҳатто яқин бир ҳафтада 4000 сўмгача тушишини айтишмоқда. Айтишларича, ҳукумат катталарининг жаҳли чиқибди. Керак бўлса, “қора бозор”ни банкка тенглаштириб қўямиз, дейишибди”, деди мобил мухбирларимизга Қўйлиқ бозоридаги Аброр сарроф.


Экспертлар президент мурожаати ҳақида - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nДавлат раҳбарининг Мурожаати Қозоғистонда бизнеснинг рақобатбардошлигини оширишга ёрдам беради. Президент ёрдамчиси Маулен Ашимбаев шу фикрда. Унинг сўзларига кўра, ўрта ва кичик бизнесни 3 йилгача солиқлар ва текширувлардан озод этиш кабилар, сўзсиз, тадбиркорликни ривожлантиришда муҳим роль ўйнайди.\nМАУЛЕН АШИМБАЕВ, ҚОЗОҒИСТОН РЕСПУБЛИКАСИ ПРЕЗИДЕНТИ ЁРДАМЧИСИ:\n- Қосим-Жўмарт Кемелевич ўз мурожаатида бугунги кунда тадбиркорлар кўтараётган энг долзарб муаммолардан бирига тўхталди. Бу – иқтисодиётни кредитлаш. Сўнгги йилларда юридик шахсларга насия бериш даражаси тушиб кетган. Кредитларсиз иқтисодиёт ривож топмайди. Шу боис, миллий банк ва ҳукуматга шу масала билан шуғулланиш ва тадбиркорларни қулай ва узоқ муддатли кредитлар билан таъминлаш борасида тегишли топшириқлар берилди. Умуман, бизнесни қўллаб-қувватлаш нуқтаи назаридан, ўйлайманки, Мурожаатда янгилик кўп.\nПрезидент маслаҳатчиси Ерлан Карин таъкидича, Мурожаат, ўз мазмунига кўра, бутун жамият учун келажак тараққиёт мақсад ва вазифаларини белгилаб берувчи кўрсаткичдир.\nЕРЛАН КАРИН, ҚР ПРЕЗИДЕНТИ МАСЛАҲАТЧИСИ:\n– Мурожаат – ўз мазмуни билан ижро ҳокимияти учун қўйилган вазифаларни ҳал этишда воситадир. Лекин мақсадга эришиш учун албатта молиявий ва ҳуқуқий кўмак ҳам зарур. Шу боис, ҳукуматга олдиндан бюджетни режалаштириш имкони берилади. Шунингдек, бу депутатларга қонун лойиҳаларини муҳокама қилишда Мурожаатда айтилганларнинг барчасини ҳисобга олишга замин яратади.\nкичик ва ўрта бизнесЕрлан КаринПрезидент мурожаати


«Ангро» маҳсулотлари дорихоналарда қандай реализация қилинади | NORMA.UZ\n«Ангро» маҳсулотлари дорихоналарда қандай реализация қилинади\nСоғлиқни сақлаш вазирининг буйруғи (рўйхат рақами 3082, 31.10.2018 йил) билан дорихона шароитида «ангро» маҳсулотини қадоқлаш, ўраш, маркировка ва реализация қилиш тартиби тасдиқланди. У 2019 йил 2 февралдан кучга киради.\nЭслатиб ўтамиз, 1 ноябрдан бошлаб дорихоналар ва уларнинг филиаллари «ангро» маҳсулоти - йирик қадоқда ишлаб чиқариладиган ва реализация қилинадиган, шунингдек, кейинчалик тайёр дори воситаларини ишлаб чиқариш/тайёрлаш учун ишлатиладиган дори воситасини реализация қилишлари мумкин (24.09.2018 йилдаги ПҚ-3948-сон Президент қарори).\nҚабул қилинган ҳужжат дорихона шароитида «ангро» маҳсулотини махсус ускуналардан фойдаланган ҳолда қадоқлаш, ўраш ва маркировка қилиш тартибини белгилайди. Бунда ушбу ҳужжатнинг кучга кириш санаси эътиборни жалб қилади. Бундан келиб чиқадики, «ангро» маҳсулотини реализация қилишга 1 ноябрдан рухсат берилган, бунинг учун белгиланган талаблар эса келаси йилнинг февраль ойидан амал қила бошлайди.\n«Ангро» маҳсулотини қадоқлаш, ўраш, маркировка ва реализация қилиш дори воситаларини тайёрлаш фаолиятини амалга ошириш ҳуқуқини берувчи лицензияга эга бўлган дорихоналар томонидан амалга оширилади.\nДорихона шароитида қадоқланган, ўралган ва маркировка қилинган «ангро» маҳсулоти улгуржи реализация қилинмайди. Уни чакана реализация қилиш эса Соғлиқни сақлаш вазирлиги томонидан тасдиқланадиган рецептлар бўйича ёки рецептсиз сотиладиган дори воситалари рўйхатига мувофиқ амалга оширилади.\nМаҳсулотларни сақлаш, қадоқлаш, ўраш ва маркировка қилиш СанҚваМ 0337-16-сон талабларига мувофиқ амалга оширилади. Ушбу барча жараёнлар фармацевтик маълумотга эга бўлган қадоқловчи томонидан амалга оширилади ҳамда қоғоз ёки электрон шаклдаги (унинг шакли ҳужжат билан тасдиқланган) махсус журналда ёзиб қўйиш билан расмийлаштирилади. Жавобгар шахс этиб олий фармацевтик маълумотга эга бўлган мутахассис тайинланади.\nДорихоналардаги «ангро» маҳсулоти сифатини назорат қилиш фармацевт-аналитик томонидан Соғлиқни сақлаш вазирлиги томонидан тасдиқланган тартибга (рўйхат рақами 2990, 3.04.2018 йил) мувофиқ амалга оширилади.\n«Ангро» маҳсулоти маркировкасида Дори воситаларининг хавфсизлиги умумий техник регламентида кўрсатилган шартли белгилар ва ёзувлардан ташқари қуйидаги ёзувлар кўрсатилади:\nишлаб чиқарган ташкилот номи, давлати, серия рақами;\nқадоқланган санаси, яроқлилик муддати ва нархи.\n«Ангро» маҳсулотини реализация қилиш дори воситаларини ва тиббий буюмларни чакана реализация қилиш учун белгиланган қоидаларга мувофиқ амалга оширилади.\nҲужжат Қонун ҳужжатлари маълумотлари миллий базасида эълон қилинган ва 2.02.2019 йилдан кучга киради.